DEĊIŻJONI TAL-KUMMISSJONI
tal-5 ta' Lulju 2005
relatata ma' l-għajnuna prevista mill-Italja favur is-settur żootekniku u s-settur taż-żebbuġ fuq bażi ta' l-Artikoli 4 u 5 tal-Liġi Nru 290/99, ta' l-Artikolu 15, is-sottoparagrafu 16, tal-Liġi Nru 67/88 u tal-Liġi Nru 252/91
(notifikata bid-dokument numru C(2004) 4769)
It-test bit-Taljan biss huwa awtentiku
(2007/655/KE)
IL-KUMMISSJONI TAL-KOMUNITAJIET EWROPEJ,
wara li qieset il-Trattat li jistabbilixxi l-Komunità Ewropea, b'mod partikolari l-Artikolu 88, il-paragrafu 2, l-ewwel sottoparagrafu,
wara li stiednet lill-partijiet interessati sabiex jippreżentaw l-osservazzjonijiet tagħhom f'rabta mad-dispożizzjonijiet imsemmijin hawn fuq (1), u wara li qieset dawn l-osservazzjonijiet,
filwaqt li qieset dan li ġej:
I. PROĊEDURA
(1)
B'ittra tas-6 ta' Awwissu 1998, irreġistrata nhar it-12 ta' Awwissu 1998, ir-Rappreżentanza Permanenti ta' l-Italja għall-Unjoni Ewropea nnotifikat lill-Kummissjoni, f'rabta ma' l-Artikolu 88, il-paragrafu 3, tat-Trattat li jistabbilixxi l-KE, abbozz ta' liġi li jestendi l-limiti taż-żmien fis-settur tal-biedja. Liġi bħal din ġiet irreġistrata bħala għajnuna numru N 490/1998.
(2)
B'ittra tat-30 ta' Novembru 1998, irreġistrata nhar l-4 ta' Diċembru 1998, l-awtoritajiet Taljani wieġbu għat-talba ta' tagħrif tal-Kummissjoni ta' nhar l-1 ta' Ottubru 1998.
(3)
B'ittra tat-13 ta' Settembru 1999, il-Kummissjoni talbet lill-awtoritajiet Taljani sabiex jipprovdu t-tagħrif mitlub minnha fl-ittra ta' nhar it-28 ta' Jannar 1999, li kienet għadha ma rċevitx. Fl-istess ittra, il-Kummissjoni stiednet lill-awtoritajiet Taljani sabiex jikkonfermaw l-aħbarijiet ta' l-istampa li jsostnu li l-abbozz tal-liġi tbiddel mill-Parlament, għal-Liġi tas-17 ta' Awwissu 1999, Nru 290, ippubblikata fil-Gazzetta Uffiċjali tar-Repubblika ta' l-Italja Nru 195 ta' l-20 ta' Awwissu 1999.
(4)
B'ittra tal-25 ta' Ottubru 1999, irreġistrata nhar il-5 ta' Novembru 1999, l-awtoritajiet Taljani kkonfermaw li l-abbozz tal-liġi nbidel fil-Liġi Nru 290/99. L-istess ittra kellha mehmuż magħha t-test tal-liġi adottata u barra minn hekk kienet tipprovdi parti mit-tagħrif mitlub mill-Kummissjoni fl-ittra tat-28 ta' Jannar 1999.
(5)
Skond it-tagħrif imsemmi hawn fuq, l-iskema ta' l-għajnuniet ġiet trasferita fuq ir-reġistru ta' l-għajnuniet mhux innotifikati, bin-numru NN 155/99.
(6)
B'ittra ta' l-24 ta' Frar 2000 (2), il-Kummissjoni għarrfet lill-Italja bid-deċiżjoni tagħha li tniedi l-proċedura prevista mill-Artikolu 88, il-paragrafu 2, tat-Trattat li jistabbilixxi l-KE f'rabta ma' l-Artikoli 4 u 5 tal-Liġi Nru 290/99, ta' l-Artikolu 15, is-sottoparagrafu 16, tal-Liġi Nru 67/88 tal-11 ta' Marzu 1988 (L-Att tal-Finanzi ta' l-1988) u tal-Liġi Nru 252/91 tat-8 ta' Awwissu 1991. Fl-istess ittra, il-Kummissjoni għarrfet ukoll lill-Italja li ma kellha ebda oġġezzjoni f'rabta ma' l-Artikoli l-oħrajn (l-Artikoli 1, 2, 3, 6, 7 u 8) tal-Liġi Nru 290/99 minħabba l-fatt li dawn ma kenux jikkostitwixxu għajnuna fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE.
(7)
Bl-istess ittra, il-Kummissjoni ordnat lill-Italja sabiex tipprovdi, fi ħdan it-tifsira ta' l-Artikolu 10, il-paragrafi 2 u 3, tar-Regolament (KE) Nru 659/1999 tal-Kunsill (3), fi żmien xahar mill-wasla ta' din l-ittra, id-dokumenti kollha, it-tagħrif u l-elementi neċessarji għall-għan ta' l-evalwazzjoni tal-kompatibiltà tal-miżuri kkonċernati.
(8)
Id-deċiżjoni tal-Kummissjoni li tniedi l-proċedura msemmija hawn fuq ġiet ippubblikata fil-Ġurnal Uffiċjali tal-Komunitajiet Ewropej (4). Il-Kummissjoni stiednet lill-partijiet interessati sabiex jippreżentaw l-osservazzjonijiet tagħhom.
(9)
B'ittra tat-23 ta' Marzu 2000, l-awtoritajiet Taljani talbu estensjoni ta' 30 jum taż-żmien iffissat mill-Kummissjoni għas-sottomissjoni tat-tagħrif mitlub mat-tnedija tal-proċedura.
(10)
B'ittra tat-18 ta' Mejju 2000, l-awtoritajiet Taljani ppreżentaw lill-Kummissjoni l-osservazzjonijiet tagħhom dwar it-tnedija tal-proċedura.
(11)
B'ittra tat-13 ta' Ottubru 2000, l-awtoritajiet Taljani pprovdew it-tagħrif mitlub mill-Kummissjoni fl-ittra tas-17 ta' Lulju 2000.
(12)
B'ittra tal-31 ta' Jannar 2001, l-awtoritajiet Taljani talbu estensjoni taż-żmien iffissat mill-Kummissjoni għas-sottomissjoni tat-tagħrif mitlub fl-ittra tat-13 ta' Diċembru 2000.
(13)
B'ittra tat-12 ta' Lulju 2001, l-awtoritajiet Taljani pprovdew it-tagħrif mitlub.
(14)
Il-Kummissjoni barra minn hekk irċeviet xi osservazzjonijiet minn partijiet terzi b'ittra tat-30 ta' Ġunju 2000. Hija għaddiet dawn l-osservazzjonijiet lill-Italja, li ngħatat il-possibilità li tesprimi l-opinjoni tagħha stess. L-awtoritajiet Taljani ma bagħtu ebda kumment speċifiku dwar din l-ittra.
(15)
Nhar it-12 ta' Marzu 2002, fid-dawl tan-natura differenti u mhux relatata tal-miżuri ta' għajnuna previsti mill-Artikolu 4 tal-Liġi Nru 290/99 fuq naħa waħda u dawk previsti mill-Artikolu 5 ta' l-istess Liġi u mill-Artikolu 15, is-sottoparagrafu 16, tal-Liġi Nru 67/88 u mil-Liġi Nru 252/91, il-Kummissjoni ddeċidiet li taqsam il-każ f'żewġ partijiet differenti, jiġifieri C/7A/2000 u C/7B/2000 marbutin b'mod rispettiv ma' l-Artikolu 4 tal-Liġi Nru 290/99 u l-Artikolu 5 tal-Liġi Nru 290/99, l-Artikolu 15, is-sottoparagrafu 16, tal-Liġi Nru 67/88 u tal-Liġi Nru 252/91.
(16)
B'ittra tal-5 ta' April 2002 (5), il-Kummissjoni għarrfet lill-Italja li adottat deċiżjoni finali negattiva fir-rigward tal-miżuri ta' għajnuna previsti mill-Artikolu 4 tal-Liġi Nru 290/99. Bl-istess ittra, il-Kummissjoni għarrfet ukoll lill-Italja li d-deċiżjoni kkonċernata la kellha x'taqsam ma' ħidmiet ta' self għall-biedja, għat-tħaddim u għat-titjib, lanqas ma kienet testendi l-effetti tagħha għal dan is-self dovut sa nhar il-31 ta' Marzu 1998, li għalih kienet prevista estensjoni bl-Artikolu 4 tal-Liġi Nru 290/99. Bl-istess mod, id-deċiżjoni kkonċernata ma kellhiex x'taqsam ma' l-Artikolu 5 tal-Liġi Nru 290/99, lanqas ma' l-Artikolu 15, is-sottoparagrafu 16, tal-Liġi Nru 67/88 u l-Liġi Nru 252/91, jiġifieri l-bażi ġuridika għall-għoti tas-sussidji msemmija fl-Artikolu 5 tal-Liġi Nru 290/99, li jiġu evalwati fi ħdan il-qafas ta' l-għajnuna ta' l-Istat Nru C/7B/2000.
(17)
Iktar tagħrif ġie pprovdut mill-awtoritajiet Taljani bl-ittra tas-27 ta' Frar 2003, irreġistrata nhar it-28 ta' Frar 2003, li tiġbor fiha t-tagħrif mitlub mill-Kummissjoni fl-ittra tagħha tat-8 ta' Mejju 2002.
(18)
Wara r-riżultat tal-laqgħa bejn l-uffiċjali tal-Kummissjoni u l-awtoritajiet Taljani li saret nhar l-24 ta' Marzu 2004 u ta' bosta diskussjonijiet informali dwar l-istess argument, l-awtoritajiet Taljani talbu, b'ittra ta' l-20 ta' Mejju 2004, irreġistrata nhar l-14 ta' Ġunju 2004, għal żmien addizzjonali sabiex jipprovdu t-tagħrif li għadu meħtieġ għall-għan ta' l-evalwazzjoni tal-fajl.
(19)
B'ittra tad-29 ta' Ottubru 2004 u rreġistrata nhar it-3 ta' Novembru 2004, l-awtoritajiet Taljani pprovdew tagħrif addizzjonali. Fl-istess ittra taw indikazzjoni li se jagħmlu talba sabiex tinżamm kunfidenzjali d-dejta finanzjarja, l-interventi li saru u r-rendikontijiet tal-kumpaniji kkonċernati.
(20)
B'ittra ta' l-24 ta' Novembru 2004, irreġistrata nhar it-3 ta' Diċembru 2004, l-awtoritajiet Taljani pprovdew tagħrif addizzjonali. Barra minn hekk speċifikaw ukoll li, sa dakinhar, ma saret ebda talba għall-kunfidenzjalità.
(21)
Tagħrif addizzjonali ġie pprovdut b'ittra ta' l-4 ta' April 2005, irreġistrata nhar is-7 ta' April 2005.
II. DESKRIZZJONI TA' L-GĦAJNUNA
II.1 L-ambitu tad-Deċiżjoni preżenti
(22)
Il-Liġi Nru 290/99 tipprevedi estensjoni tal-limiti taż-żmien għal ħidmiet varji fis-settur tal-biedja. Il-liġi hija maqsuma fi tmien Artikoli. Fid-Deċiżjoni tagħha ta' l-24 ta' Frar 2000, il-Kummissjoni ddeċidiet li ma tqajjem ebda oġġezzjoni fir-rigward ta' l-Artikoli 1, 2, 3, 6, 7 u 8 tal-Liġi minħabba l-fatt li ma kenux jikkostitwixxu għajnuna fi ħdan it-tifsira ta' l-Artikolu 87, il-paragrafu 1 tat-Trattat li jistabbilixxi l-KE. Id-Deċiżjoni li titnieda l-proċedura li hemm dispożizzjoni għaliha fl-Artikolu 88, il-paragrafu 2, kellha x'taqsam, fuq in-naħa l-oħra, ma' l-Artikoli 4 u 5 ta' l-istess Liġi, kif ukoll ma' l-Artikolu 15, is-sottoparagrafu 16, tal-Liġi Nru 67/88 u tal-Liġi Nru 252/91, li jikkostitwixxi l-bażi ġuridika għall-għoti tas-sussidji msemmija fl-Artikolu 5 tal-Liġi Nru 290/99.
(23)
Deċiżjoni finali negattiva dwar l-Artikolu 4 tal-Liġi Nru 290/99 ġiet adottata mill-Kummissjoni nhar il-5 ta' April 2002. Id-Deċiżjoni preżenti għandha x'taqsam ma' l-Artikolu 15, il-paragrafu 16, tal-Liġi Nru 67/88, il-Liġi Nru 252/91, l-Artikolu 4 (esklussivament għall-ħidmiet ta' self għall-biedja, għat-tħaddim u għat-titjib dovut sal-31 ta' Marzu 1998) u l-Artikolu 5 tal-Liġi Nru 290/99.
II.2 Kuntest
(24)
Skond it-tagħrif ipprovdut, fi tmiem it-tmeninijiet, is-settur taż-żooteknika fl-Italja għadda minn frammentazzjoni eċċessiva tal-produzzjoni li rriżultat fi strutturi antikwati, mhux xierqa għal produzzjoni ta' kwalità. Bil-għan ta' modernizzazzjoni tas-sistema kollha, il-Liġi Nru 87/90, b'mod suċċessiv immodifikata mil-Liġi Nru 252/91, kienet tipprevedi sussidji f'appoġġ għal proġetti integrati, jiġifieri proġetti li kienu jiġbru flimkien iktar minn intrapriża waħda fuq bażi ta' loġika ta' gruppi. Il-proġetti kienu jiġu inklużi fi programm approvat mill-CIPE (Kumitat Interministerjali għall-Ipprogrammar Ekonomiku), ibbażat fuq l-idea li kellhom jiġu ffinanzjati biss dawk il-proġetti li jsiru minn grupp ta' intrapriżi marbutin bejniethom u li għandhom il-ħila li jiggarantixxu t-twettiq tal-proġett kollu. Dan kien ifisser ukoll li kull kumpanija li tieħu sehem kienet responsabbli mit-twettiq tal-proġett kollu filwaqt li kienet tiggarantixxi (permezz ta' klawsola) l-impenn konġunt tal-kumpaniji kollha f'daqqa. Barra minn hekk, il-kumpaniji kollha kienu jintalbu sabiex jagħtu kontribut finanzjarju sinifikanti fil-proġetti, permezz ta' kapitalizzazzjoni ġdida u, fil-każ tal-kooperattivi, ukoll taħt l-għamla ta' self fuq għaxar snin. Il-garanziji mitlubin mill-Istat (garanzija fuq il-proġett sħiħ u kapitalizzazzjoni tal-kumpaniji) għall-għoti ta' għajnuna kienu jirrappreżentaw restrizzjoni finanzjarja sinifikanti għall-kumpaniji interessati.
(25)
Minħabba l-fatt li r-riżorsi allokati għat-twettiq tal-proġetti integrati ma kenux biżżejjed sabiex ikopru l-ħtiġijiet finanzjarji ġenerali tas-settur, intużaw riżorsi addizzjonali previsti mil-Liġi Nru 67/88 għall-iffinanzjar ta' dawn il-proġetti integrati. L-interventi kkonċernati saru fi ħdan il-qafas ta' programm ġenerali ta' razzjonalizzazzjoni u ta' ristrutturar tas-settur tal-laħam taċ-ċanga, li fl-Italja, b'differenza minn pajjiżi Ewropej oħrajn, tnieda biss fl-ewwel snin tad-disgħinijiet. Pajjiżi oħrajn ta' l-Unjoni Ewropea, bħal Franza, nedew programmi ta' ristrutturar u ta' razzjonalizzazzjoni tal-biċċeriji tagħhom mis-snin is-sebgħinijiet (6). L-għadd għoli ħafna ta' biċċeriji preżenti fl-Italja u d-distribuzzjoni mhux xierqa tagħhom fuq it-territorju nazzjonali sejħu għal organizzazzjoni drastika mill-ġdid tas-settur li, skond l-awtoritajiet Taljani, setgħet issir biss bis-saħħa ta' appoġġ pubbliku b'saħħtu u fuq il-bażi ta' programm bil-għan ta' modernizzazzjoni tas-settur kollu. Sabiex jibqgħu operattivi, intrapriżi Taljani kellhom jgħaġġlu l-proċess ta' innovazzjoni teknoloġika u ta' ristrutturar ta' l-organizzazzjoni skond żewġ linji gwida:
a)
razzjonalizzazzjoni tas-sistemi ta' riproduzzjoni permezz ta' l-adozzjoni ta' metodi ta' titjib teknoloġiku bil-għan li jinkisbu produzzjonijiet standardizzati bi prezzijiet kompetittivi;
b)
diversifikazzjoni ta' produzzjonijiet ta' livell kwalitattiv għoli u razzjonalizzazzjoni ta' prodotti ta' kwalità kostanti u omoġenja.
Il-ħidma ta' implimentazzjoni tal-Liġi Nru 67/88 ġiet iddelegata lil grupp ta' esperti, meħtieġ sabiex ifassal programm urġenti ta' azzjonijiet, jiddefinixxi l-metodu strateġiku u jiddeċiedi jekk il-proġetti ppreżentati kenux eliġibbli għall-għajnuna finanzjarja.
Minħabba l-kriżi serja tas-settur tal-laħam taċ-ċanga, l-azzjonijiet previsti mill-programm kienu orjentati b'mod prinċipali lejn dan is-settur u, fuq skala iżgħar, lejn dawk tal-laħam tal-majjal u tan-nagħaġ.
II.3 Il-miżuri
Il-Liġi Nru 67/88 tal-11 ta' Marzu 1988
(26)
Il-Liġi Nru 67/88 li tipprevedi s-sussidji ta' kreditu li hemm referenza għalihom fl-Artikolu 5 tal-Liġi Nru 290/99, tistabbilixxi dispożizzjonijiet għall-formazzjoni tal-baġit annwali u plurijennali ta' l-Istat u hija l-Liġi finanzjarja Taljana ta' l-1988. L-Artikolu 15, is-sottoparagrafu 16, tal-Liġi jipprevedi li l-kooperattivi tal-biedja u l-konsorzji tagħhom jistgħu jieħdu self sa mhux aktar minn 700 biljun ITL għall-kostruzzjoni, ir-ristrutturar u t-tkabbir tal-biċċeriji tagħhom (7). Il-Liġi barra minn hekk tipprevedi li, fi ħdan il-limiti ta' 100 biljun ITL fl-1988 u ta' 50 biljun ITL fl-1989, dan is-self jista' jkun iddestinat għal transazzjonijiet ta' konsolidament ta' djun eżistenti f'rabta ma' l-istrutturi u l-biċċeriji indikati hawn fuq. Sussidju massimu fuq l-imgħax ta' 10 fil-mija jingħata għal self bħal dan. Id-dispożizzjonijiet tas-sottoparagrafu kkonċernat japplikaw ukoll għall-iffinanzjar ta' proġetti rrelatati mal-konsolidament u ma' l-iżvilupp ta' postijiet għall-produzzjoni tal-ħalib u l-laħam ta' kooperattivi tal-biedja u tal-konsorzji tagħhom. Liġi bħal din qatt ma ġiet innotifikata lill-Kummissjoni fi ħdan it-tifsira ta' l-Artikolu 88, il-paragrafu 3, tat-Trattat.
L-Artikolu 5 tal-Liġi Nru 290/99
(27)
L-Artikolu 5 tal-Liġi nnotifikata jistabbilixxi l-kondizzjonijiet li taħthom is-sussidji ta' kreditu fuq self ikkuntrattat fi ħdan it-tifsira ta' l-Artikolu 1, is-sottoparagrafu 16, tal-Liġi Nru 67/88 jibqgħu japplikaw anki meta ma jkunux ġew sodisfatti xi wħud mill-kondizzjonijiet stipulati fil-bidu. B'mod iktar preċiż, l-Artikolu 5, is-sottoparagrafu 2, jispeċifika li s-sussidji ta' kreditu fuq self ikkuntrattat fi ħdan it-tifsira ta' l-Artikolu 15 imsemmi hawn fuq, is-sottoparagrafu 16, għal ħidmiet konġunti ta' żvilupp u ta' konsolidament ta' djun, jibqgħu japplikaw anki f'każ ta' twettiq parzjali tal-proġett integrat approvat fi ħdan it-tifsira ta' l-Artikolu 1 tal-Liġi Nru 87/90, kif sostitwit mill-Artikolu 1 tal-Liġi Nru 252/91, b'kondizzjoni li jitlesta l-proġett integrat tal-parti li tibbenefika mis-self . L-Artikolu 5, is-sottoparagrafu 3, jistabbilixxi li s-sussidji ta' kreditu fuq self ikkuntrattat għall-għan waħdani ta' konsolidament ta' djun jibqgħu japplikaw anki fil-każ ta' nuqqas ta' twettiq, parzjali jew totali, tal-proġett integrat b'kondizzjoni li l-parti li tibbenefika mis-self tippreżenta proġett ta' investiment tagħha stess li twettaq b'parti mis-self li jkun ingħatalha. Is-sottoparagrafu 4 jipprevedi wkoll li l-intrapriżi miġburin f'daqqa għat-twettiq ta' proġett integrat ta' żvilupp ta' rilevanza nazzjonali fis-settur żootekniku, diġà eliġibbli għal iffinanzjar fi ħdan it-tifsira ta' l-Artikolu 1 tal-Liġi Nru 87/90, kif sostitwit mill-Artikolu 1 tal-Liġi Nru 252/91, għandhom isostnu d-dritt u l-eliġibbiltà tagħhom għal sussidji ta' kreditu anki meta l-proġett oriġinali integrat ma jkunx tlesta, b'kondizzjoni li jtemmu l-parti tagħhom stess tal-proġett.
L-Artikolu 4 tal-Liġi Nru 290/99
(28)
L-Artikolu 4 jipprevedi miżuri mmirati lejn it-tħaffif ta' transazzjonijiet ta' kreditu tal-biedja. B'mod partikolari, jestendi għal tnax-il xahar il-perjodu ta' rimborż ta' self għat-tħaddim, it-titjib u l-biedja dovut sal-31 ta' Marzu 1998. Il-benefiċjarji huma farms, primarjament responsabbli mill-produzzjoni taż-żebbuġ, tar-reġjuni ta' Puglia, Calabria u Sqallija, immexxijin minn koltivaturi diretti u bdiewa fuq bażi full time, jew kooperattivi għat-tkabbir taż-żebbuġ li ntlaqtu mill-kriżi serja tas-suq taż-żebbuġ u taż-żejt taż-żebbuġa. Dawn l-istess miżuri, flimkien ma' l-istess proċeduri u modalitajiet, japplikaw ukoll favur farms u kooperattivi għat-tkabbir taż-żebbuġ f'reġjuni oħrajn b'żoni li jkabbru ż-żebbuġ, fejn hija aċċertata l-kriżi serja tas-suq taż-żebbuġ u taż-żejt taż-żebbuġa. L-Artikolu jiddefinixxi l-farms u l-kooperattivi għat-tkabbir taż-żebbuġ involuti primarjament fit-tkabbir taż-żebbuġ bħala entitajiet li jnisslu mill-inqas ħamsin fil-mija mill-produzzjoni kummerċjali gross tagħhom miż-żebbuġ.
(29)
Nhar it-3 ta' April 2002 (8), il-Kummissjoni adottat deċiżjoni finali negattiva fir-rigward ta' l-għajnuniet previsti mill-Artikolu 4 tal-Liġi Nru 290/99. Din id-deċiżjoni, kif irriżulta b'mod ċar mit-test ta' l-istess deċiżjoni, la kellha x'taqsam lanqas ma kienet taffettwa self għall-biedja, it-tħaddim u t-titjib, dovut sal-31 ta' Marzu 1998, li l-Artikolu 4 tal-Liġi Nru 290/99 kien jipprevedi estensjoni għalih. Għaldaqstant, dan is-self għad irid jiġi evalwat.
Il-Liġi Nru 252/91 tat-8 ta' Awwissu 1991
(30)
Il-Liġi l-oħra msemmija fl-Artikolu 5 bħala bażi ġuridika għall-għoti ta' għamliet varji ta' għajnuniet hija l-Liġi Nru 252/91 li timmodifika l-Liġi Nru 87/90 dwar miżuri urġenti għaż-żooteknika. Hija tgħin lil miżuri varji straordinarji fiż-żooteknika li ġew implimentati taħt l-għamla ta' proġetti integrati ta' rilevanza nazzjonali, filwaqt li għalihom tawtorizza wkoll l-approprjazzjonijiet rilevanti. Il-Liġi barra minn hekk tippromwovi t-twaqqif ta' kumpanija għal ishma b'kapital sottoskritt mill-inqas għal 51 fil-mija mill-Ministero delle politiche agricole e forestali, responsabbli mit-twettiq tal-ħidmiet li ġejjin:
a)
tipprovdi garanziji fuq self;
b)
twettaq ħidmiet ta' ffinanzjar immirati lejn transazzjonijiet ta' self f'rabta ma' l-investiment;
ċ)
tipprovdi ffinanzjar għal ħidmiet ta' ristrutturar u ta' likwidazzjoni ta' kumpaniji;
d)
tixtri ishma f'kumpaniji li twaqqfu għat-twettiq ta' proġetti speċjali.
II.4 Benefiċjarji
(31)
Bdiewa tas-settur żootekniku li jaħdmu fil-produzzjoni, fl-ipproċessar u fil-kummerċjalizzazzjoni ta' prodotti tal-laħam.
II.5 Baġit
(32)
Il-baġit totali aġġornat immirat għat-twettiq tal-proġetti integrati jammonta għal:
Il-Liġi Nru 252/91: 97 015 515 581 ITL (madwar 50 miljun EUR),
Il-Liġi Nru 67/88 (self għall-iżvilupp): 6 349 660 726 ITL (madwar 3,280 miljun EUR),
Il-Liġi Nru 67/88 (self għall-konsolidament): 1 968 222 804 ITL (madwar 1,016-il miljun EUR).
III. RAĠUNIJIET LI WASSLUGĦAD-DEĊIŻJONI LI TITNIEDA L-PROĊEDURA
(33)
L-Artikolu 5 tal-Liġi Nru 290/99 jistabbilixxi l-kondizzjonijiet li taħthom is-sussidji ta' kreditu fuq self ikkuntrattat fil-qafas ta' atti leġiżlattivi speċifiċi jibqgħu validi anki meta l-kondizzjonijiet stabbiliti fil-bidu ma jkunux ġew sodisfatti. Meta l-Kummissjoni ddeċidiet li tniedi l-proċedura prevista mill-Artikolu 88, il-paragrafu 2, tat-Trattat li jistabbilixxi l-KE, ma kienx disponibbli tagħrif dwar il-liġijiet li għalihom jirreferi l-Artikolu 5 u li għandhom x'jaqsmu ħafna ma' l-evalwazzjoni ta' l-artikolu msemmi hawn fuq. L-awtoritajiet Taljani għaddew it-testi taż-żewġ liġijiet (il-Liġi Nru 252/91 u l-Liġi Nru 67/88) lill-Kummissjoni fuq talba tagħha stess. Minkejja dan, meta l-Kummissjoni ddeċidiet li tniedi l-proċedura prevista mill-Artikolu 88, il-paragrafu 2, tat-Trattat li jistabbilixxi l-KE, l-awtoritajiet Taljani kienu għadhom ma pprovdewx tagħrif addizzjonali jew dejta supplementari dwar il-liġijiet ikkonċernati jew dwar il-miżuri ta' għajnuna miġburin fihom. Għaldaqstant, il-Kummissjoni ma setgħetx tistabbilixxi jekk l-Artikolu 5 tal-Liġi Nru 290/99 kienx jagħmel riferiment għall-għajnuna fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE, minħabba l-fatt li l-awtoritajiet Taljani ma pprovdewx tagħrif preċiż dwar dan. Minkejja dan, filwaqt li kienet tippermetti lil farms speċifiċi li jkomplu jibbenefikaw minn għajnuniet speċifiċi anki f'każijiet fejn ma jikkonformawx ma' l-obbligi kollha stabbiliti fil-bidu biex ikunu eliġibbli għal benefiċċji bħal dawn, il-miżura dehret li kienet tiffavorixxi lil dawn il-farms meta mqabblin ma' oħrajn li, fl-istess sitwazzjoni, urew li huma kapaċi jissodisfaw l-obbligi kollha stabbiliti fil-bidu. Għaldaqstant, il-miżura prevista mill-Artikolu 5 rriżultat mill-inqas fi preżunzjoni ta' għajnuna li, fl-assenza ta' tagħrif min-naħa ta' l-awtoritajiet Taljani, setgħet tiġi kkjarifikata biss bit-tnedija tal-proċedura prevista mill-Artikolu 88, il-paragrafu 2, tat-Trattat li jistabbilixxi l-KE.
(34)
Barra minn hekk, l-Artikolu 5 tal-Liġi Nru 290/99 ma setax jiġi evalwat f'iżolazzjoni mill-atti leġiżlattivi li jikkostitwixxu l-bażi ġuridika għall-għoti ta' vantaġġi speċifiċi (sussidji ta' kreditu u ffinanzjar), li għalihom jirreferi: jiġifieri l-Artikolu 15, is-sottoparagrafu 16, tal-Liġi Nru 67/88 u tal-Liġi Nru 252/91. It-testi ta' atti bħal dawn ingħataw mill-awtoritajiet Taljani lill-Kummissjoni fuq talba tagħha stess. Iż-żewġ atti leġiżlattivi jipprevedu b'mod ċar għajnuniet ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE. B'mod iktar preċiż, l-Artikolu 15, is-sottoparagrafu 16, tal-Liġi Nru 67/88 jipprevedi l-għoti ta' self b'perjodi estiżi għar-rimborż għall-kooperattivi tal-biedja u l-konsorzji li jista' jingħatalhom sussidju f'termini ta' l-ogħla imgħax ta' 10 %. Aġevolament bħal dan għaldaqstant ineħħi, lill-farms benefiċjarji, il-piż irrappreżentat mill-ħlas tar-rata sħiħa ta' l-imgħax fis-seħħ fis-suq dakinhar li jingħata s-self li, min-naħa l-oħra, irid jitħallas minn kull farm ieħor mhux intitolat għall-istess benefiċċju. L-aġevolament ikkonċernat ikun, f'dan il-każ, daqs id-differenza bejn ir-rata ta' l-imgħax tas-suq (9) fis-seħħ dakinhar li jingħata s-self u r-rata ta' l-imgħax (iktar baxxa) fil-fatt imħallsa mill-benefiċjarji bis-saħħa tal-kontribut tal-pubbliku. Il-Liġi Nru 252/91, minflok, tawtorizza l-allokazzjonijiet ta' fondi pubbliċi għall-implimentazzjoni ta' tipi differenti ta' proġetti fis-settur żootekniku u billi tagħmel dan, tiffavorixxi lill-benefiċjarji ta' dawn il-fondi meta mqabblin ma' farms oħrajn li huma obbligati li jwettqu proġetti simili billi jserrħu biss fuq ir-riżorsi finanzjarji tagħhom stess. Skond ma tgħid il-liġi, iż-żewġ miżuri t'hawn fuq kienu jidhru għaldaqstant li jaqgħu fl-ambitu ta' l-Artikolu 87, il-paragrafu 1, tat-Trattat li jistabbilixxi l-KE.
(35)
Meta tnediet il-proċedura, il-Kummissjoni ma kenitx tista' tistabbilixxi l-leġittimità ta' miżuri ta' għajnuna bħal dawn. Minkejja bosta talbiet speċifiċi f'dan ir-rigward (10), l-awtoritajiet Taljani fil-fatt ma kenux ikkjarifikaw lill-Kummissjoni jekk atti leġiżlattivi bħal dawn kenux ġew innotifikati b'konformità ma' l-Artikolu 88, il-paragrafu 3, tat-Trattat li jistabbilixxi l-KE, u għaldaqstant jekk il-miżuri miġburin fihom kenux parti minn skemi ta' għajnuna eżistenti evalwati mill-Kummissjoni fid-dawl ta' l-Artikoli 87, 88 u 89 tat-Trattat li jistabbilixxi l-KE u jekk qatt ġewx innotifikati lill-Kummissjoni.
(36)
Minn perspettiva sostantiva, il-Kummissjoni kellha dubji dwar il-kompatibiltà ta' xi aspetti ta' l-iskemi ta' għajnuna previsti minn dawn l-atti leġiżlattivi mas-suq komuni. Skond it-tagħrif disponibbli dakinhar, miksub minn analiżi tat-testi mogħtijin lill-Kummissjoni, xi wħud mill-miżuri miġburin fl-Artikolu 15, is-sottoparagrafu 16, tal-Liġi Nru 67/88 u fil-Liġi Nru 252/91, setgħu fil-fatt jikkostitwixxu għajnuniet operattivi. Fin-nuqqas ta' tagħrif iktar preċiż u ddettaljat bil-ħila li jikkonfuta dan il-metodu preliminari, dan ma setax ħlief iwassal lill-Kummissjoni li tadotta pożizzjoni negattiva f'rabta ma' għajnuniet bħal dawn.
(37)
F'dak li għandu x'jaqsam ma' l-Artikolu 4 tal-Liġi Nru 290/99, il-Kummissjoni, fid-deċiżjoni tagħha li tniedi l-proċedura li skond l-Artikolu 88, il-paragrafu 2, tat-Trattat, stiednet lill-Italja sabiex tipprovdi t-tagħrif kollu disponibbli dwar il-kondizzjonijiet (rati ta' l-imgħax, garanziji eventwali ...) li bihom oriġinarjament ingħata s-self li għalih kienet prevista estensjoni mill-Artikolu 4 tal-Liġi Nru 290/99, u l-ammont totali tas-self mogħti, u sabiex tindika jekk l-għajnuniet ikkonċernati kenux jagħmlu partiminn skemi ta' għajnuniet diġà eżistenti (u jekk inhu minnu, tispeċifika liema). Minħabba l-fatt li d-deċiżjoni finali marbuta ma' l-Artikolu 4 tal-Liġi Nru 290/99, la kellha x'taqsam, lanqas ma kienet taffettwa ħidmiet ta' self għall-biedja, it-tħaddim u t-titjib, dovut sal-31 ta' Marzu 1998, li għalih kienet prevista estensjoni mill-Artikolu 4 tal-Liġi Nru 290/99, self bħal dan kien għad irid jiġi eżaminat bil-għan li jiġi vverifikat jekk l-għajnuniet ikkonċernati ngħatawx fuq kondizzjonijiet tas-suq, (f'każ bħal dan kien ikun neċessarju li jiġu ddeterminati kondizzjonijiet bħal dawn), jew jekk jagħmlux parti minn skemi ta' għajnuna diġà eżistenti approvati mill-Kummissjoni (f'każ bħal dan, kien ikun neċessarju li dawn l-iskemi jiġu ddeterminati).
IV. TAGĦRIF IPPROVDUT MILL-ITALJA WARA LI TNEDIET IL-PROĊEDURA
(38)
Wara li tnediet il-proċedura u bħala tweġiba għat-talbiet speċifiċi tal-Kummissjoni, l-awtoritajiet Taljani pprovdew tagħrif iddettaljat b'ittra tat-18 ta' Mejju 2000, b'ittra tat-13 ta' Ottubru 2000, b'ittra tal-5 ta' Lulju 2001, b'ittra tas-27 ta' Frar 2003 u b'ittra tad-29 ta' Ottubru 2004, irreġistrata nhar it-3 ta' Novembru 2004. It-tagħrif ipprovdut f'dawn l-ittri jrid jinqara fit-totalità tiegħu, minħabba l-fatt li l-awtoritajiet Taljani, wara li sar stħarriġ fil-fond, reġgħu analizzaw xi ftit mid-dejta pprovduta fil-bidu, b'mod partikolari fejn għandha x'taqsam dejta finanzjarja miġbura flimkien. Bħala konsegwenza, it-tagħrif li ngħata nġabar fil-qosor fil-parti III.3, fejn tiġi indikata r-referenza għall-ittra kkonċernata.
V. OSSERVAZZJONIJIET TA' PARTIJIET TERZI
(39)
Il-Kummissjoni rċeviet ittra waħda biss minn partijiet terzi. Din l-ittra, tat-30 ta' Ġunju 2000, intbagħtet minn CONAZO (Konsorzju Żootekniku Nazzjonali), fil-kariga tiegħu ta' kap ta' grupp ta' intrapriżi li bbenefika minn fondi mogħtijin mill-awtoritajiet Taljani fuq bażi tal-Liġijiet Nru 252/91 u Nru 67/88, li kienu s-suġġett tal-proċedura tal-Kummissjoni.
(40)
Fl-ittra tiegħu, CONAZO esprima l-iktar l-għaġeb tiegħu għall-fatt li, fit-tnedija tal-proċedura, il-Kummissjoni ddikjarat b'mod espliċitu li ma ġietx mgħarrfa dwar l-eżistenza tal-Liġi Nru 252/91 u tal-Liġi Nru 67/88 u għaldaqstant dwar il-fatt li l-awtoritajiet Taljani taw xi għajnuniet fuq bażi tal-liġijiet imsemmijin hawn fuq.
(41)
Skond din il-kooperattiva, il-Kummissjoni ma setgħetx ma tkunx mgħarrfa dwar il-programm drastiku ta' organizzazzjoni mill-ġdid tas-setturi taż-żooteknika u tal-qtil, li tnieda mill-awtoritajiet Taljani mill-1986. Fl-istess ittra, CONAZO jagħmel referenza għall-programm vast ta' ristrutturar taż-żewġ setturi msemmijin hawn fuq ippjanat mill-Kumitat Interministerjali Taljan għall-Ipprogrammar Ekonomiku (CIPE) fl-1991. Il-kumpanija tfakkar ukoll il-fatt li l-inizjattivi drastiċi li saru fis-settur tal-qtil wasslu għal tnaqqis notevoli fl-għadd ta' biċċeriji, li naqas minn iktar minn 8 500 unità fis-snin tmenin għat-3 000 unità eżistenti llum il-ġurnata.
VI. EVALWAZZJONI
(42)
Fi ħdan it-tifsira ta' l-Artikolu 87, il-paragrafu 1 tat-Trattat jingħad li kull għajnuna mogħtija minn Stati Membri jew permezz ta' riżorsi ta' l-Istat f'kull għamla tkun xi tkun li tgħawweġ jew thedded li tgħawweġ il-kompetizzjoni billi tiffavorixxi ċerti intrapriżi jew il-produzzjoni ta' ċerti prodotti titqies, minħabba li taffettwa l-kummerċ bejn Stati Membri, bħala inkompatibbli mas-suq komuni.
(43)
L-Artikoli 87 u 88 tat-Trattat japplikaw għall-produzzjoni u l-kummerċ tal-prodotti li lilhom l-awtoritajiet Taljani ddeċidew li jagħtu l-għajnuna tagħhom. Fil-fatt, l-Artikolu 40 tar-Regolament tal-Kunsill (KE) Nru 1254/1999 tas-17 ta' Mejju 1999 dwar l-organizzazzjoni tas-suq taċ-ċanga u l-vitella (11) jistabbilixxi li, ħlief jekk dan ir-Regolament jipprovdi mod ieħor, l-Artikoli 87, 88 u 89 tat-Trattat għandhom japplikaw għall-produzzjoni u l-kummerċ tal-prodotti tas-settur taċ-ċanga u l-vitella. Dispożizzjoni ta' l-istess tip tidher fl-Artikolu 21 tar-Regolament (KEE) Nru 2759/75 tal-Kunsill tad-29 ta' Ottubru 1975 dwar l-organizzazzjoni komuni tas-suq tal-laħam tal-majjal (12) u fl-Artikolu 23 tar-Regolament tal-Kunsill (KE) Nru 2529/2001 tad-19 ta' Diċembru 2001 dwar l-organizzazzjoni komuni tas-suq tal-laħam tan-nagħaġ u l-laħam tal-mogħoż (13).
VI.1 Eżistenza ta' l-għajnuna
Għajnuniet mogħtijin fuq il-bażi ta' l-Artikolu 15, is-sottoparagrafu 16, tal-Liġi Nru 67/88 u tal-Liġi Nru 252/91
(44)
L-Artikolu 5 tal-Liġi Nru 290/99 jistabbilixxi l-kondizzjonijiet li fihom is-sussidji ta' kreditu fuq self ikkuntrattat fi ħdan it-tifsira ta' atti leġiżlattivi bħal dawn jibqgħu japplikaw anki meta l-kondizzjonijiet li ġew stipulati fil-bidu ma jkunux ġew sodisfatti. Filwaqt li kienet tippermetti lil farms speċifiċi li jkomplu jibbenefikaw minn għajnuniet speċifiċi anki f'każijiet fejn ma jkollhomx il-ħila li jissodisfaw l-obbligi kollha stabbiliti fil-bidu biex ikunu eliġibbli għal benefiċċji bħal dawn, il-miżura dehret li kienet tiffavorixxi lil dawn il-farms meta mqabblin ma' oħrajn li, fl-istess sitwazzjoni, urew li huma kapaċi jissodisfaw l-obbligi kollha stabbiliti fil-bidu.
(45)
Barra minn hekk, dan l-Artikolu ma jistax jiġi evalwat f'iżolazzjoni mill-atti leġiżlattivi li jikkostitwixxu l-bażi legali għall-għoti ta' vantaġġi speċifiċi (sussidji ta' kreditu u ffinanzjar), li għalihom jirreferi: jiġifieri l-Artikolu 15, is-sottoparagrafu 16, tal-Liġi Nru 67/88 u l-Liġi Nru 252/91. Kif diġà mfisser fil-paragrafi minn 37 sa 39 hawn fuq, dawn iż-żewġ atti leġiżlattivi jipprevedu b'mod ċar għajnuniet ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE. B'mod iktar preċiż, l-Artikolu 15, is-sottoparagrafu 16, tal-Liġi Nru 67/88 jipprevedi l-għoti ta' self b'perjodi estiżi għar-rimborż għall-kooperattivi tal-biedja u l-konsorzji li lilhom jista' jingħatalhom sussidju f'termini ta' l-ogħla imgħax ta' 10 %. Għaldaqstant, dan ifisser li l-Istat ineħħi, lill-farms benefiċjarji, il-piż irrappreżentat mill-ħlas tar-rata sħiħa ta' l-imgħax fis-seħħ fis-suq dakinhar li jingħata s-self li, fuq in-naħa l-oħra, irid jitħallas minn kull farm ieħor mhux intitolat għall-istess benefiċċju. L-aġevolament ikkonċernat ikun, f'dan il-każ, daqs id-differenza bejn ir-rata ta' l-imgħax tas-suq fis-seħħ dakinhar li jingħata s-self u r-rata ta' l-imgħax fil-fatt imħallsa mill-benefiċjarji bis-saħħa tal-kontribut pubbliku.
(46)
Il-Liġi Nru 252/91 tawtorizza l-allokazzjonijiet ta' fondi pubbliċi għall-implimentazzjoni ta' tipi differenti ta' proġetti fis-settur żootekniku u billi tagħmel dan, tiffavorixxi lill-benefiċjarji ta' dawn il-fondi meta mqabblin ma' farms oħrajn li huma obbligati li jwettqu proġetti simili billi jserrħu biss fuq ir-riżorsi finanzjarji tagħhom stess. Skond il-ġurisprudenza tal-Qorti tal-Ġustizzja, titjib fil-pożizzjoni kompetittiva ta' intrapriża bħala konsegwenza ta' għajnuna finanzjarja ta' l-Istat iwassal għal tagħwiġ possibbli tal-kompetizzjoni fir-rigward ta' intrapriżi kompetituri oħrajn li ma jirċevux għajnuna bħal din. Jeżisti wkoll ammont għoli ħafna ta' kummerċ intrakomunitarju fis-settur żootekniku (14) u l-miżura għaldaqstant tista' tgħawweġ il-kompetizzjoni u taffettwa l-kummerċ bejn l-Istati Membri.
(47)
Il-Kummissjoni għaldaqstant tikkonkludi li l-miżura kkonċernata taqa' fi ħdan il-projbizzjoni ta' l-Artikolu 87, il-paragrafu 1, tat-Trattat li jistabbilixxi l-KE.
VI.1 a) Kompatibiltà ta' l-għajnuna
(48)
Il-projbizzjoni ta' l-Artikolu 87, il-paragrafu 1, hija segwita minn eżenzjonijiet previsti mill-Artikolu 87, il-paragrafi 2 u 3.
(49)
L-eżenzjonijiet previsti mill-Artikolu 87, il-paragrafu 2, biċ-ċar m'humiex applikabbli minħabba n-natura ta' l-għajnuna kkonċernata u l-għanijiet tagħha. Tassew, l-Italja ma sostnitx li l-Artikolu 87, il-paragrafu 2 kien applikabbli.
(50)
L-Artikolu 87, il-paragrafu 3, jistqarr iċ-ċirkostanzi li fihom għajnuna ta' l-Istat tista' titqies kompatibbli mas-suq komuni. Il-kompatibiltà mas-suq komuni għandha tiġi evalwata mill-perspettiva tal-Komunità u mhux mill-perspettiva ta' Stat Membru wieħed.
(51)
L-Artikolu 87, il-paragrafu 3, ittra a), biċ-ċar m'huwiex applikabbli minħabba l-fatt li l-għajnuna m'hijiex immirata favur l-iżvilupp ekonomiku ta' reġjuni fejn il-livell ta' għajxien huwa baxx b'mod anormali jew inkella fejn teżisti għamla serja ta' underemployment (stat ekonomiku li fih in-nies ma tistax taħdem kemm tista').
(52)
F'dak li għandu x'jaqsam ma' l-Artikolu 87, il-paragrafu 3, ittra b), l-għajnuna kkonċernata m'hijiex immirata li tippromwovi t-twettiq ta' proġett importanti ta' interess Ewropew komuni jew li tippreżenta rimedju għal taqlib serju ta' l-ekonomija fl-Italja.
(53)
L-għajnuna m'hijiex immirata, lanqas m'hija adattata, li tippromwovi l-għanijiet li hemm referenza għalihom fl-Artikolu 87, il-paragrafu 3, ittra d).
(54)
Fi ħdan it-tifsira ta' l-Artikolu 87, il-paragrafu 3, ittra ċ), tat-Trattat, għajnuna mmirata li tħaffef l-iżvilupp ta' attivitajiet bħal dawn jew ta' oqsma ekonomiċi bħal dawn tista' titqies kompatibbli mas-suq komuni sakemm ma taffettwax b'mod avvers il-kondizzjonijiet tal-kummerċ sa ċertu punt li jmur kontra l-interess komuni. Għaldaqstant, l-iskema nnotifikata ta' għajnuniet għandha tiġi evalwata fid-dawl ta' dan l-Artikolu u tad-dispożizzjonijiet speċifiċi applikabbli għall-każ ikkonċernat.
(55)
Il-proġetti integrati kollha li bbenefikaw mill-għajnuniet previsti mil-Liġi Nru 67/88 u mil-Liġi Nru 252/91 ġew approvati qabel il-31 ta' Diċembru 1992 (15). L-impenji finanzjarji rilevanti ġew approvati qabel din id-data. L-għajnuniet ikkonċernati qatt ma ġew innotifikati lill-Kummissjoni u għaldaqstant huma illegali fi ħdan it-tifsira ta' l-Artikolu 1, ittra f) tar-Regolament (KE) Nru 659/1999. Skond il-punt 23.3 tal-Linji Gwida tal-Komunità għal għajnuniet ta' l-Istat fis-settur tal-biedja (16), l-għajnuniet illegali fi ħdan it-tifsira ta' l-Artikolu 1, ittra f), tar-Regolament (KE) Nru 659/1999 iridu jiġu evalwati skond ir-regoli u l-linji gwida fis-seħħ fid-data li fiha ngħataw.
(56)
Skond l-awtoritajiet Taljani, l-għajnuniet kollha li ngħataw kienu marbutin ma' investimenti li saru fi ħdan il-qafas tal-ħames proġetti integrati li ġew approvati (17). L-investimenti saru kemm fuq livell ta' produzzjoni primarja (iż-żooteknika) kif ukoll fuq livell ta' trasformazzjoni u ta' kummerċjalizzazzjoni ta' prodotti tal-biedja.
(57)
L-investimenti li tqiesu eliġibbli għall-għajnuna kellhom x'jaqsmu b'mod sostanzjali ma': modernizzazzjoni teknoloġika u sanitarja, it-tisħiħ tal-biċċeriji, it-tneħħija u l-użu ta' prodotti sekondarji, sistemi għall-ipproċessar u l-ippakkjar tal-laħam, l-adattament ta' spazji u ta' impjanti għal preżentazzjoni aħjar tal-prodotti, il-ksib ta' strutturi produttivi u ta' impjanti għall-ipproċessar u l-kummerċjalizzazzjoni bil-għan li tittejjeb it-teknoloġija tal-produzzjoni, il-ksib ta' impjanti mmirati li jiffavorixxu l-iżvilupp ta' proċessi kwalitattivi. Fl-evalwazzjoni tal-proġetti kollha tqiesu anki l-investimenti f'attivitajiet mhux tanġibbli, bħall-kummerċjalizzazzjoni u l-patenti, iżda dawn l-investimenti qatt ma ġew iffinanzjati.
(58)
L-ispejjeż li ġejjin ma tqiesux eliġibbli għall-għajnuna:
-
attivitajiet promozzjonali u ta' reklamar,
-
investimenti mhux tanġibbli, bħal trejdmarks,
-
spejjeż għall-iddisinjar u l-bini,
-
spejjeż legali, amministrattivi u fiskali.
VI.1 a) 1. Investimenti marbutin ma' l-ipproċessar u l-kummerċjalizzazzjoni ta' prodotti tal-biedja
(59)
Dakinhar li ġew approvati l-proġetti u l-impenji rilevanti, il-Kummissjoni qieset kompatibbli mas-suq komuni l-investimenti kollha li fihom ir-rata ta' għajnuna ma kenitx taqbeż l-ogħla rata ta' għajnuna li normalment tintlaqa' mill-Kummissjoni għas-settur, fosthom 55 % (75 % fir-reġjuni li jaqgħu fi ħdan l-Għan 1) fil-każ ta' proġetti konformi mal-programmi settorjali jew il-kriterji ġenerali stipulati fir-Regolament (KEE) Nru 866/90 (18), u 35 % (50 % fir-reġjuni li jaqgħu fi ħdan l-Għan 1) għall-proġetti l-oħrajn kollha, b'kondizzjoni li dawn ma kenux esklużi mill-kriterji ta' l-għażla stipulati fl-Anness tad-Deċiżjoni tal-Kummissjoni tas-7 ta' Ġunju 1990 dwar investimenti li jistgħu jkunu ffinanzjati fi ħdan il-qafas tar-Regolamenti (KEE) Nru 866/90 u (KEE) Nru 867/90, li ntużaw billi saru l-adattamenti neċessarji fl-applikazzjoni ta' l-Artikolu 87 tat-Trattat.
(60)
Għaldaqstant, huwa neċessarju li jiġi eżaminat jekk l-investimenti li bbenefikaw mill-għajnuniet fil-fatt irrispettawx l-esiġenzi tar-Regolament (KEE) Nru 866/90, kif ukoll ir-restrizzjonijiet settorjali previsti mid-Deċiżjoni tal-Kummissjoni tas-7 ta' Ġunju 1990. Il-punt 2.10 ta' l-Anness tad-Deċiżjoni msemmija hawn fuq marbuta b'mod espliċitu mas-settur tal-laħam u tal-bajd, jiddetermina l-investimenti ta' prijorità, jiġifieri dawk l-investimenti li jiġu ffavoriti b'mod partikolari mill-Kummissjoni minħabba li jitqiesu bħala mezz li jħaffef iktar minn oħrajn l-iżvilupp ta' settur speċifiku.
(61)
F'dak li għandu x'jaqsam ma' investimenti ta' prijorità, il-Kummissjoni tqis b'mod favorevoli l-ħolqien ta' faċiltajiet għat-tqattigħ magħqudin mal-biċċeriji, b'mod partikolari f'żoni produttivi fejn ma jeżistux impjanti ta' dan it-tip. Min-naħa l-oħra l-istess punt jeskludi l-investimenti kollha li jwasslu għal żieda fil-kapaċità ta' qtil ta' ħnieżer, frat, nagħaġ jew tjur, ħlief jekk struttura b'ħila ekwivalenti ma tibqax tintuża mill-istess intrapriża jew minn intrapriża oħra jew, fil-każ ta' ħnieżer, frat, nagħaġ u tjur barra mit-tiġieġ, il-livell ta' produzzjoni fir-reġjun jindika tnaqqis tal-ħila produttiva.
(62)
Kif indikat mill-awtoritajiet Taljani, xi wħud biss mill-investimenti li saru mill-istess intrapriżi kelhom x'jaqsmu mal-ħolqien ta' faċiltajiet għat-tqattigħ. Minħabba l-fatt li l-awtoritajiet Taljani ma kellhomx il-ħila li jispeċifikaw il-kwota ta' l-investimenti mmirati lejn faċiltajiet ta' tqattigħ, huwa neċessarju li jiġi aċċertat jekk l-investimenti kkonċernati jaqgħux taħt it-tip ta' investimenti li b'mod espliċitu huma esklużi mill-punt 2.10, jiġifieri jekk dawn wasslux għal żieda fil-ħila ta' qtil, ħlief jekk struttura b'ħila ekwivalenti ġiet abbandunata mill-istess intrapriża jew minn intrapriża oħra (19).
(63)
Fl-ittra tat-12 ta' Lulju 2001, l-awtoritajiet Taljani enfasizzaw il-fatt li l-investimenti fis-settur tal-qtil, ta' l-ipproċessar u tal-kummerċjalizzazzjoni tal-prodotti tal-biedja saru fi ħdan il-qafas ta' seba' proġetti. Huma ppreżentaw dejta li turi li, għal kull impjant li jieħu sehem fil-proġett, il-kapaċità ta' qtil ta' wara hija b'mod ġenerali inferjuri għall-kapaċità ta' qtil ta' qabel bi 30 ras fis-siegħa. L-esiġenza tal-punt 2.10 ta' l-Anness għad-Deċiżjoni 90/342/KEE għaldaqstant qiegħda tiġi rrispettata.
(64)
Ir-rati ta' għajnuna, espressi bħala l-ekwivalenti ta' għotja gross ta' għajnuna, skond il-metodu mfisser fil-Linji Gwida dwar għajnuna ta' l-Istat għal skopijiet Reġjonali (20) u inklużi l-għamliet kollha ta' għajnuna pubblika mogħtija skond il-Liġi Nru 252/91 u Nru 67/88 (Il-Liġi Nru 290/1999 ma mmodifikatx ir-rati ta' għajnuna, il-volum ta' l-għajnuna, lanqas il-benefiċjarji ta' l-għajnuna skond il-Liġi Nru 252/91 u Nru 67/88) ma qabżux ir-rata ta' għajnuna ta' 75 % (għal investimenti li jsiru fir-reġjuni li jaqgħu taħt l-Għan 1) u r-rata ta' għajnuna ta' 55 % li ġiet awtorizzata dak iż-żmien f'każ ta' investimenti marbutin ma' l-ipproċessar u l-kummerċjalizzazzjoni ta' prodotti tal-biedja għaż-żoni li ma jaqgħux taħt l-Għan 1. Tkun xi tkun is-sitwazzjoni ġeografika ta' l-investimenti, l-investimenti kollha li qegħdin jiġu eżaminati għaldaqstant kienu konformi ma' l-ogħla rati ta' għajnuna awtorizzati mil-leġiżlazzjoni tal-Komunità fis-seħħ dak iż-żmien, kif jidher fit-tabella 1:
Tabella 1
Investimenti fis-settur ta' l-ipproċessar u tal-kummerċjalizzazzjoni
Spejjeż eliġibbli (ITL)
Kontribut totali (ITL)
%
CONAZO
Investimenti f'żoni żvantaġġati
4 972 623 097
3 729 467 323
75,00 %
Investimenti f'żoni oħrajn
48 753 248 149
26 480 183 539
54,31 %
FIORUCCI
Investimenti
39 831 488 798
14 170 000 000
35,57 %
GUARDAMIGLIO
Investimenti
15 296 548 104
5 477 000 000
35,81 %
INALCA
Investimenti
139 597 581 320
42 502 000 000
30,45 %
PRUNOTTO
Investimenti
4 243 327 136
1 930 000 000
45,48 %
CAMALLEVAMENTI
Investimenti
4 667 623 201
2 567 192 000
55,00 %
C.L.S.M.
Investimenti
6 067 000 000
3 260 533 100
53,74 %
(65)
Bi qbil ma' l-Artikolu 11 tar-Regolament (KEE) Nru 866/90, il-miżuri kkonċernati huma mmirati lejn ir-razzjonalizzazzjoni u l-iżvilupp tat-tħejjija, tal-preservazzjoni, tat-trattament u ta' l-ipproċessar ta' prodotti tal-biedja jew tar-riċiklaġġ ta' prodotti sekondarji jew ta' skart ta' l-immanifatturar, lejn it-titjib ta' mezzi għall-kummerċjalizzazzjoni, inkluża t-trasparenza tal-formazzjoni tal-prezzijiet, lejn l-applikazzjoni ta' tekniki ġodda ta' l-ipproċessar, inkluż l-iżvilupp ta' prodotti u ta' prodotti sekondarji ġodda, jew it-tnedija ta' swieq ġodda u ta' investimenti innovattivi u lejn it-titjib tal-kwalità tal-prodotti.
(66)
L-ispejjeż eliġibbli, bi qbil ma' l-Artikolu 11, il-paragrafu 3, tar-Regolament (KEE) Nru 866/90 huma limitati:
-
għall-ksib ta' proprjetà fissa, bl-eċċezzjoni għax-xiri ta' artijiet;
-
għax-xiri ta' makkinarju u tagħmir ġodda, inklużi software u programmi tal-kompjuter;
-
għall-ispejjeż ġenerali, b'mod partikolari l-onorarji ta' periti, inġiniera u konsulenti, l-ispejjeż għal studji ta' fattibiltà fi ħdan il-limitu ta' 12 % ta' l-ispejjeż imsemmija hawn fuq.
(67)
Kif se jiġi kkjarifikat hawn taħt (irreferi għall-punti 80-98), l-esiġenzi ta' rkupru finanzjarju ġew esklużi mill-ispejjeż eliġibbli, li ġew ikkalkulati mill-ġdid biss fuq il-bażi ta' spejjeż marbutin b'mod dirett ma' l-investimenti u l-ispejjeż eliġibbli għall-għajnuna. Barra minn hekk, il-programm taċ-CIPE b'mod espliċitu kellu l-għan li jiżgura l-koerenza u l-konformità mar-regoli ta' l-OCM (Organizzazzjoni Komuni tas-Suq).
(68)
Fuq il-bażi tar-raġunijiet t'hawn fuq, l-għajnuniet mogħtijin mill-awtoritajiet Taljani għat-twettiq ta' l-investimenti previsti fil-qafas tal-proġetti integrati mfissrin hawn fuq, huma kompatibbli mas-suq komuni skond l-Artikolu 87, il-paragrafu 3, ittra c), tat-Trattat li jistabbilixxi l-KE. Dan japplika biss għall-għajnuniet mogħtijin f'rabta ma' l-implimentazzjoni effettiva ta' l-investimenti bl-eċċezzjoni ta' għajnuniet eventwali mogħtija għall-irkupru finanzjarju tal-kumpaniji kkonċernati u ta' l-għajnuniet marbutin ma' self għall-konsolidament li se jiġu evalwati fit-taqsimiet li ġejjin.
VI.1 a) 2. Investimenti f'farms
(69)
Kif diġà kkjarifikat, l-iskema ta' għajnuna kkonċernata pprevediet ukoll għajnuniet favur investimenti fuq livell tal-produzzjoni primarja li jsiru minn gruppi ta' kumpaniji skond il-motivazzjoni fundamentali tal-proġett sħiħ.
(70)
L-għajnuna ngħatat lill-kumpaniji CONAZO, GEA u Val di Cesola (21). L-ispejjeż eliġibbli u l-għajnuna totali li ngħatat jidhru fit-tabella 2:
Tabella 2
Investimenti fis-settur tal-produzzjoni
Spejjeż totali eliġibbli ITL
Kontribut totali ITL
%
CONAZO
7 652 930 000
2 678 525 500
35,00 %
G E A
2 368 708 000
558 831 181
23,59 %
Val di Cesola
553 923 850
278 830 197
50,34 %
(71)
Mad-data ta' l-approvazzjoni tal-proġetti varji u ta' l-allokazzjoni konsegwenti tar-riżorsi rilevanti, l-għajnuniet għall-investimenti f'farms ġew evalwati fuq il-bażi tad-dispożizzjonijiet tar-Regolament tal-Kunsill (KE) Nru 2328/91 dwar titjib ta' l-effiċjenza ta' l-istrutturi tal-biedja (22). Ir-Regolament, li introduċa sistema ta' ffinanzjar parzjali bil-għan li ttejjeb l-effiċjenza ta' farms, ġie applikat għall-farms individwali. Huwa stabbilixxa qafas għal ħidma komuni li jawtorizza jew jobbliga lil Stati Membri li jqiegħdu fis-seħħ ċertu għadd ta' skemi ta' għajnuna li kienu ffinanzjati b'mod parzjali fuq livell tal-Komunità. Fl-istess ħin ir-Regolament stabbilixxa qafas li jirregola l-għoti ta' ċerti tipi ta' għajnuniet iffinanzjati b'mod nazzjonali minn Stati Membri. L-Artikolu 35 tar-Regolament (KEE) Nru 2328/91 fisser il-kondizzjonijiet li taħthom Stati Membri kienu awtorizzati li jipprovdu għajnuniet ta' l-Istat bil-għan li jinkisbu l-istess għanijiet tar-Regolament. B'mod iktar preċiż, l-Artikolu 35 jiddikjara li r-Regolament “ma jeżerċita ebda preġudizzju fir-rigward tad-dritt ta' Stati Membri li jadottaw miżuri ta' għajnuna addizzjonali fl-oqsma koperti mir-Regolament bl-eċċezzjoni ta' dawk koperti mill-Artikolu 2, mill-Artikoli minn 6 sa 9, mill-Artikolu 11, mill-Artikolu 12, il-paragrafi 2, 3 u 4 u mill-Artikolu 17 b'kondizzjonijiet jew b'modalitajiet ta' l-għoti li jmorru lil hinn mil-limiti stipulati fir-Regolament, jew f'ammonti li jaqbżu dawn il-limiti, sakemm miżuri bħal dawn jiġu adottati f'konformità ma' l-Artikoli 92, 93 u 94 tat-Trattat”. Il-paragrafu 2 ta' l-Artikolu 35 jistabbilixxi li “bl-eċċezzjoni ta' l-Artikolu 92, il-paragrafu 2 tat-Trattat, id-dispożizzjonijiet ta' l-Artikoli 92, 93 u 94 tat-Trattat ma japplikawx għall-miżuri ta' għajnuna ggvernati mill-Artikolu 2, mill-Artikoli minn 6 sa 9, mill-Artikolu 11, mill-Artikolu 12, il-paragrafi 2, 3 u 4, u mill-Artikolu 17”.
(72)
It-tipi ta' għajnuniet li l-Istati Membri kienu awtorizzati li jagħtu kienu għaldaqstant iddefiniti b'mod ċar mid-dispożizzjonijiet ta' l-Artikolu 35, li kien jillimita l-ambitu ta' intervent ta' l-Istati Membri fil-qasam ta' għajnuniet ta' l-Istat. Fil-prattika, l-Istati Membri riedu jinnotifikaw lill-Kummissjoni dwar kull deċiżjoni relatata ma' l-għoti ta' għajnuniet għal inizjattivi inklużi fil-firxa ta' applikazzjoni tar-Regolament, fil-qafas tal-proċedura prevista mir-Regolament stess għall-għoti tal-kofinanzjament tal-Komunità jew inkella fil-qafas ta' l-Artikoli 87 u 88 tat-Trattat fir-rigward ta' l-għajnuniet ta' l-Istat. L-awtoritajiet Taljani ma nnotifikawx lill-Kummissjoni dwar l-għajnuniet ikkonċernati, fil-qafas tal-proċedura prevista mir-Regolament (KEE) Nru 2328/91 bil-għan jew li jinkiseb kofinanzjament tal-Komunità jew li jingħataw l-għajnuniet f'konformità mad-dispożizzjonijiet ta' l-Artikolu 12, il-paragrafi 2, 3 u 4, ta' l-istess Regolament. Għaldaqstant, dawn l-għajnuniet għandhom jiġu evalwati fid-dawl ta' l-Artikoli 87, 88 u 89 tat-Trattat fi ħdan il-limiti u bi qbil mal-kondizzjonijiet previsti mir-Regolament.
(73)
L-Artikolu 12 tar-Regolament (KEE) Nru 2328/91 jispeċifika t-tipi ta' investimenti li l-Istati Membri kienu awtorizzati li jiffinanzjaw b'mod esklussiv bir-riżorsi tagħhom stess. Kif iddikjarat fl-Artikolu 35, l-Artikoli 87, 88 u 89 tat-Trattat ma japplikawx għall-paragrafi 2, 3 u 4 ta' l-Artikolu 12. Għaldaqstant, l-għajnuniet ikkonċernati jistgħu jiġu evalwati biss fuq il-bażi tal-paragrafi 1 u 5 ta' l-Artikolu 12 tar-Regolament (KEE) Nru 2328/91.
(74)
L-għajnuniet previsti mill-Artikolu 12, il-paragrafu 1 huma miżuri ta' għajnuna supplimentari li, bi qbil ma' kondizzjonijiet iddefiniti b'mod preċiż, jistgħu jingħataw mill-Istati Membri flimkien mas-sistema ta' għajnuniet kofinanzjati mill-Komunità, mogħtijin fi ħdan it-tifsira tar-Regolament (KEE) Nru 2328/91. Dawn l-għajnuniet supplimentari jistgħu jingħataw biss lil farms li jissodisfaw il-kondizzjonijiet kollha stabbiliti mir-Regolament (l-Artikoli 5 - 9) għall-eliġibbiltà għall-għajnuniet tal-Komunità u biss għall-integrazzjoni ta' għajnuniet kofinanzjati li ġew approvati minn qabel. L-għajnuniet ikkonċernati ma jaqgħux fl-ambitu ta' dan il-paragrafu, minħabba l-fatt li dan għandu x'jaqsam biss ma' għajnuniet bil-għan li jiġu integrati għajnuniet kofinanzjati approvati minn qabel.
(75)
L-Artikolu 12, il-paragrafu 5, jispeċifika t-tipi ta' għajnuniet għall-investimenti mhux suġġetti għall-projbizzjonijiet u għal-limitazzjonijiet previsti mid-dispożizzjonijiet l-oħrajn ta' l-Artikolu u li bi prinċipju setgħu jiġu awtorizzati:
-
miżuri ta' għajnuna għax-xiri ta' artijiet,
-
self operattiv issussidjat li l-perjodu ta' żmien tiegħu ma jaqbiżx it-tul ta' żmien ta' kampanja tal-biedja,
-
miżuri ta' għajnuna għax-xiri ta' bhejjem ta' sess maskili għat-tnissil,
-
sigurtajiet għal self ikkuntrattat, inklużi l-imgħaxijiet,
-
miżuri ta' għajnuna għall-investimenti marbutin mal-ħarsien u t-titjib ta' l-ambjent, sakemm ma jinkludux żieda fil-produzzjoni,
-
miżuri għal investimenti maħsubin għat-titjib tal-kondizzjonijiet ta' l-iġjene fil-faċiltajiet għat-trobbija ta' l-annimali u wisq iktar għar-rispett tal-livelli tal-Komunità fil-qasam tas-saħħa ta' l-annimali, jew tal-livelli nazzjonali meta dawn ikunu iktar stretti mil-livelli tal-Komunità, dejjem jekk dawn l-investimenti ma jikkawżawx żieda fil-produzzjoni, u bil-kondizzjoni li jkunu konformi mad-dispożizzjonijiet ta' l-Artikoli 87 u 88 (dak iż-żmien 92 u 93) tat-Trattat.
(76)
L-awtoritajiet Taljani ddikjaraw, b'ittra tat-13 ta' Ottubru 2000, li ngħataw għajnuniet, fi ħdan it-tifsira tal-Liġi Nru 252/91 għal investimenti fil-produzzjoni primarja, għal tliet proġetti biss. L-investimenti kkonċernati kienu mmirati lejn ir-ristrutturar u t-titjib ta' ċentri ta' riproduzzjoni bil-għan li jitnaqqsu l-ispejjeż tal-produzzjoni, tittejjeb il-kwalità u tittejjeb l-iġjene u s-saħħa ta' l-annimali. Minn perspettiva globali, l-investimenti żguraw ventilazzjoni aħjar tal-bini, densità mnaqqsa ta' l-annimali, titjib tat-tidwil, distribuzzjoni ta' l-ilma, eċċ. L-awtoritajiet Taljani żguraw li tingħata għajnuna għat-twettiq ta' l-investimenti li jmorru lil hinn mir-regoli standard dwar l-iġjene u s-saħħa ta' l-annimali stipulati fid-Direttiva 91/629/KEE (23) u fid-Direttiva 91/630/KEE (24). Fl-ittra ta' l-24 ta' Novembru 2004, irreġistrata nhar it-3 ta' Diċembru 2004, huma pprovdew lista ta' l-investimenti sabiex juru li dawn ta' l-aħħar kienu mmirati għat-titjib ta' l-iġjene u tas-saħħa ta' l-annimali u li jmorru lil hinn mir-regoli dak iż-żmien fis-seħħ fil-qasam ta' l-iġjene u tas-saħħa ta' l-annimali. Kull proġett iffinanzjat kien suġġett għal kontrolli min-naħa ta' kumitat ta' spezzjoni tal-Ministeru u tar-reġjun kompetenti sabiex ikun ivverifikat li ntlaħqu l-għanijiet tal-proġetti.
(77)
L-ogħla rata ta' għajnuna prevista mir-Regolament (35 % u 75 % fiż-żoni żvantaġġati), inklużi r-riżorsi pubbliċi kollha ta' għajnuna li ġew ittrasferiti fl-investimenti kkonċernati, ma nqabżitx.
(78)
Barra minn hekk, l-awtoritajiet żguraw li l-għadd totali ta' annimali ma żdidx, wara t-twettiq ta' l-investimenti u li l-investimenti kollha saru f'konformità mad-dispożizzjonijiet ta' l-Artikolu 6 tar-Regolament (KEE) Nru 2328/91.
(79)
Kif se jiġi kkjarifikat fit-taqsima VI.1 a)3, l-ispejjeż eliġibbli ma jinkludux l-hekk imsejħin esiġenzi ta' rkupru finanzjarju, lanqas is-self għall-konsolidament tad-djun.
(80)
Fid-dawl ta' dan li ntqal hawn fuq, l-għajnuniet mogħtijin mill-awtoritajiet Taljani mmirati lejn l-investimenti fil-produzzjoni primarja msemmijin hawn fuq huma kompatibbli mas-suq komuni fi ħdan it-tifsira ta' l-Artikolu 87, il-paragrafu 3, ittra c), tat-Trattat li jistabbilixxi l-KE.
VI.1 a) 3. Għajnuniet għall-irkupru finanzjarju ta' kumpaniji u għall-konsolidament tad-djun
(81)
Kif diġà ġie mfakkar fit-taqsima ta' qabel, l-Artikolu 5, is-sottoparagrafu 2 tal-Liġi Nru 290/99 jistabbilixxi li sussidji ta' kreditu fuq self ikkuntrattat fi ħdan it-tifsira ta' l-Artikolu 15, is-sottoparagrafu 16, tal-Liġi Nru 67/88, għal ħidmiet konġunti ta' żvilupp u ta' konsolidament ta' djun, jibqgħu validi anki f'każ ta' twettiq parzjali ta' proġett integrat approvat fi ħdan it-tifsira ta' l-Artikolu 1 tal-Liġi Nru 87/90, kif ġie sostitwit mill-Artikolu 1 tal-Liġi Nru 252/91, b'kondizzjoni li jitwettaq il-proġett integrat tal-parti li tibbenefika mis-self. Is-sottoparagrafu 3 ta' l-Artikolu 5 jistabbilixxi li s-sussidji ta' kreditu fuq self ikkuntrattat fi ħdan it-tifsira tal-Liġi msemmija hawn fuq għall-għan waħdani ta' konsolidament ta' djun, jibqgħu validi anki fil-każ ta' nuqqas ta' twettiq, parzjali jew totali, tal-proġett integrat, b'kondizzjoni li l-parti li tibbenefika mis-self tippreżenta proġett ta' investiment tagħha stess li twettaq b'parti mis-self li jkun ingħatalha.
(82)
Is-sussidji ta' kreditu li hemm referenza għalihom fl-Artikolu 5 tal-Liġi Nru 290/99, li kienu s-suġġett ta' l-evalwazzjoni inizjali tal-Kummissjoni, huma previsti mil-Liġi Nru 67/88. L-Artikolu 15, is-sottoparagrafu 16, tal-Liġi msemmija hawn fuq, li fir-rigward tiegħu l-Kummissjoni ddeċidiet li tniedi l-proċedura, jistabbilixxi li l-kooperattivi u l-konsorzji tagħhom jistgħu jieħdu self sa l-ogħla limitu totali ta' 700 biljun ITL għall-kostruzzjoni, ir-ristrutturar u t-tkabbir tal-biċċeriji. Dan jipprevedi wkoll li dan is-self jista' jkun immirat, sa limitu ta' 100 biljun ITL fl-1988 u ta' 50 biljun ITL fl-1989, anki lejn transazzjonijiet ta' konsolidament ta' djun eżistenti favur dawk li jieħdu s-self u f'relazzjoni ma' l-istrutturi u l-impjanti indikati hawn fuq.
(83)
Kemm l-Artikolu 5 tal-Liġi Nru 290/99 kif ukoll l-Artikolu 15, is-sottoparagrafu 16, tal-Liġi Nru 67/88 joffru għaldaqstant il-possibiltà ta' użu ta' l-allokazzjonijiet maħsubin anki għal skopijiet ta' konsolidament ta' djun.
(84)
Barra minn hekk, skond it-tagħrif mogħti mill-istess awtoritajiet Taljani fl-ittra tagħhom bħala tweġiba għat-tnedija tal-proċedura min-naħa tal-Kummissjoni (25), fil-qafas tal-Liġi Nru 252/91, l-Istat qies ukoll dawk li jiġu ddefiniti bħala “esiġenzi ta' rkupru finanzjarju”. Skond l-istess awtoritajiet, it-twettiq tal-proġett kien jeħtieġ impenn finanzjarju għoli kemm fejn għandha x'taqsam l-implimentazzjoni effettiva tal-“proġett ta' żvilupp” kif ukoll għall-irkupru ta' l-impenn finanzjarju li jitnissel minnu (26). L-esiġenzi ta' “irkupru finanzjarju” tqiesu bħala element supplimentari fir-rigward ta' l-investimenti minħabba li kienu marbutin mill-qrib ma' l-ammont finanzjarju ta' kreditu ġġenerat minn dawn l-investimenti.
(85)
Minn dan li ntqal hawn fuq, jirriżulta li parti mill-allokazzjonijiet finanzjarji mogħtijin mill-awtoritajiet Taljani lill-kumpaniji għall-proġetti relatati kienu fil-verità mmirati biex dawn il-kumpaniji jkunu jistgħu jagħmlu tajjebgħall-piż finanzjarju li jirriżulta minn dawn l-investimenti, iżda mhux relatat mill-qrib magħhom.
(86)
Il-Kummissjoni dejjem iddikjarat tħassib dwar il-kompatibiltà mas-suq komuni ta' l-għajnuniet għall-konsolidament ta' djun previsti mil-Liġi Nru 67/88 u dawk immirati għall-irkupru finanzjarju mogħtijin skond il-Liġi Nru 252/91. Fl-ittra tagħhom bħala tweġiba għat-tnedija tal-proċedura, bid-data tat-18 ta' Mejju 2000, l-awtoritajiet Taljani sostnew li ż-żewġ għajnuniet ingħataw f'rabta ma' l-investimenti li saru fi ħdan il-qafas tal-proġetti integrati previsti. Fil-fatt, l-awtoritajiet Taljani ddikjaraw li l-istess Liġi Nru 67/88 rabtet ir-rikonoxximent tal-konsolidament tad-djun mat-twettiq effettiv tal-proġetti ta' investiment. Fl-opinjoni tagħhom, is-self għall-konsolidament kien sempliċiment immirat li jipprovdi lill-kooperattivi b'likwidità u f'dan ir-rigward kellu l-istess rwol ta' għotja. Dan is-self kien transazzjoni finanzjarja dejjem marbuta ma' proġett ta' investiment.
(87)
Minkejja dawn l-istqarrijiet, il-Kummissjoni esprimiet it-tħassib tagħha dwar dawn l-għajnuniet billi stqarret li, għall-kuntrarju ta' dak li stqarrew l-awtoritajiet Taljani, mit-tifsira pprovduta u mit-testi tal-liġi, l-għajnuniet dehru li kienu mmirati biex iserrħu lill-benefiċjarji mid-diffikultajiet finanzjarji tagħhom bl-ebda rabta ma' l-implimentazzjoni reali ta' l-investimenti. Fl-istess ittra li fiha esprimiet it-tħassib tagħha, il-Kummissjoni stiednet ukoll lill-awtoritajiet Taljani sabiex ifissru jekk l-għajnuniet ikkonċernati kenux konformi ma' xi waħda mid-dispożizzjonijiet applikabbli dak iż-żmien li ngħataw l-għajnuniet.
(88)
Fit-tweġiba tagħhom għall-ittra msemmija hawn fuq (27), l-awtoritajiet Taljani stqarrew li, f'dak li għandu x'jaqsam ma' l-irkupru finanzjarju, l-inizjattivi finanzjarji maħsubin qiesu l-esiġenza finanzjarja totali ta' kull proġett integrat. Din l-esiġenza finanzjarja totali kienet tiġbor fiha l-investimenti reali u l-ekwilibriju finanzjarju li ma setax jaqbeż il-50 % ta' l-esiġenza finanzjarja totali. Għaldaqstant, l-irkupru finanzjarju kien jiggarantixxi l-ħlas ta' l-ispejjeż finanzjarji marbutin ma' l-investimenti li jkunu saru.
(89)
Wara l-kummenti li saru mill-Kummissjoni dwar dan il-punt speċifiku, l-awtoritajiet Taljani, fl-ittra tagħhom bid-data tad-29 ta' Ottubru 2004, irreġistrata nhar it-3 ta' Novembru 2004, iddeċidew li jisseparaw l-esiġenzi ta' irkupru finanzjarju mill-ispejjeż eliġibbli. Għaldaqstant, tnaqqsu l-esiġenzi ta' ekwilibriju finanzjarju tal-kumpaniji, oriġinarjament inklużi fl-ispejjeż eliġibbli marbutin ma' l-investimenti. Dan ifisser li l-ispejjeż eliġibbli meqjusin għall-allokazzjoni ta' fondi huma biss dawk marbutin b'mod dirett mat-twettiq ta' l-investimenti li kisbu l-fondi skond il-kondizzjonijiet indikati hawn fuq. Fil-fatt, l-irkupru finanzjarju qatt ma rriżulta fi trasferiment addizzjonali tar-riżorsi finanzjarji mill-Istat lill-kumpaniji li nedew proġetti integrati, iżda oriġinarjament kien miżjud ma' l-ispejjeż eliġibbli.
(90)
Skond il-kalkolu l-ġdid (esklużi l-esiġenzi ta' l-irkupru finanzjarju mill-ispejjeż eliġibbli), ir-rata ta' l-għajnuna taż-żewġ kooperattivi li bbenefikaw minnha (CONAZO u l-Consorzio latterie sociali mantovane) hija dejjem limitata għal 35 % għall-produzzjoni primarja, hija taħt il-55 % għas-settur ta' l-ipproċessar u tal-kummerċjalizzazzjoni f'żoni normali u hija limitata għal 75 % f'żoni żvantaġġati, kif jidher fit-tabella t'hawn taħt:
Tabella 3
Irkupru finanzjarju
Spejjeż eliġibbli ITL
Kontribut pubbliku (Il-Liġi Nru 252/91)
%
CONAZO
Produzzjoni
7 652 930 000
2 678 525 500
35,00
Ipproċessar f'żoni żvantaġġati
4 972 623 097
3 729 467 323
75,00
Ipproċessar
48 753 248 149
20 700 797 658
42,46
Total CONAZO
61 378 801 246
27 108 790 481
44,16
Consorzio Latterie Sociali Mantovane
Ipproċessar f'żoni mhux żvantaġġati
6 067 000 000
3 260 533 100
53,74
(91)
F'dak li għandu x'jaqsam mal-konsolidament tad-djun, l-awtoritajiet Taljani speċifikaw li l-hekk imsejħin fondi għall-konsolidament ta' djun kienu mmirati għall-iffinanzjar kemm ta' l-hekk imsejjaħ “self għall-iżvilupp”, jiġifieri self marbut mat-twettiq tal-proġetti integrati li għalihom ir-riżorsi previsti mil-Liġi Nru 252/91 irriżultaw bħala mhux biżżejjed u s-“self għall-konsolidament” immirat lejn l-iffinanzjar ta' investimenti preċedenti.
(92)
Is-“self għall-iżvilupp” ingħata fi ħdan il-għan tal-proġetti integrati ffinanzjati mil-Liġi Nru 252/91 u taħt l-istess kondizzjonijiet. Dan is-self ingħata lil CONAZO, GEA u Val di Cesola. L-ekwivalenti ta' għotja gross ta' dan is-self ġie inkluż fir-rata ta' għajnuna totali filwaqt li l-ekwalivalenti ta' l-ogħla għotja huwa dak li jitnissel mill-ġbir flimkien ta' l-għajnuniet fl-għamla ta' sussidju fi flus fi ħdan it-tifsira tal-Liġi Nru 252/91 u fl-għamla ta' self għall-iżvilupp fi ħdan it-tifsira tal-Liġi Nru 67/88. Ir-rati totali ta' għajnuna kienu konformi mar-rati ta' għajnuna awtorizzati dak iż-żmien mill-Kummissjoni (kif jidher fit-tabella 2 hawn fuq).
(93)
Is-“self għall-konsolidament”, li għandu x'jaqsam biss ma' CONAZO, fuq in-naħa l-oħra, huwa marbut ma' investimenti li twettqu qabel u huwa ddisinjat sabiex inaqqas l-ispejjeż ta' self għall-iffinanzjar ikkuntrattat f'rabta ma' investimenti preċedenti. Dan jingħata taħt il-kondizzjonijiet stipulati fl-ittra tal-Kummissjoni bid-data tas-7 ta' Marzu 1989 (28), fosthom:
-
L-għajnuniet (bħal ngħidu aħna l-obbligi marbutin ma' l-imgħaxijiet li jridu jitħallsu) iridu jkunu mmirati lejn it-tħaffif ta' l-obbligi finanzjarji ta' self eżistenti qabel ikkuntrattat għall-iffinanzjar ta' investimenti;
-
l-ekwivalenti ta' għotjiet miġburin flimkien ta' l-għajnuniet eventwali eżistenti minn qabel mogħtijin meta s-self ikun ġie kkuntrattat u ta' l-għajnuna l-ġdida, ma jistax jaqbeż ir-rati b'mod ġenerali milqugħin mill-Kummissjoni għall-investimenti fuq il-livell tal-produzzjoni primarja: 35 % jew 75 % fiż-żoni żvantaġġati fi ħdan it-tifsira tad-Direttiva 75/268/KEE; għall-investimenti fuq livell ta' l-ipproċessar jew tal-kummerċjalizzazzjoni: 55 % (75 % fiż-żoni li jaqgħu fi ħdan l-għan 1);
-
l-għajnuniet ġodda jridu jingħataw wara li jitwettqu adattamenti tar-rati imposti fuq self ġdid, li jsiru minħabba varjazzjonijiet fil-valur tal-flus - l-ammont finanzjarju ta' l-għajnuniet irid ikun inqas jew daqs il-modifika tar-rati fuq is-self il-ġdid - jew jingħataw lil farms li jippreżentaw sigurtajiet ta' profitt, b'mod partikolari f'każijiet fejn l-obbligi finanzjarji li jitnisslu minn self eżistenti minn qabel ikunu magħmulin b'tali mod li jqiegħdu f'periklu l-eżistenza tal-farms, b'riskju ta' falliment eventwali.
(94)
F'dan il-każ speċifiku, fl-ittra tat-12 ta' Lulju 2001 u fl-ittra tad-29 ta' Ottubru 2004 u rreġistrata nhar it-3 ta' Novembru 2004, l-awtoritajiet Taljani speċifikaw li s-self għall-konsolidament tad-djun ingħata biss lil kumpanija waħda, CONAZO, li ma kenitx tinsab f'diffikultà finanzjarja. L-għajnuna mogħtija għall-konsolidament tad-djun kienet maħsuba sabiex isserraħha minn djun li kkuntrattat għat-twettiq ta' investimenti preċedenti, sabiex il-kooperattiva tkun tista' tagħmel l-investimenti l-ġodda għall-modernizzazzjoni tas-settur żootekniku. Is-self għall-konsolidament ingħata għall-iffinanzjar ta' proġetti li saru bejn l-1986 u l-1993, marbutin mat-twaqqif ta' biċċeriji, il-kostruzzjoni ta' binjiet, ix-xiri ta' tagħmir u x-xiri ta' ċentru għat-tnissil, għal ammont totali ta' 12 396 406 733 ITL (madwar 6 miljun EUR). L-ekwivalenti ta' għotjiet gross ta' dan il-kontribut għall-ispejjeż ġenerali eliġibbli huwa madwar 9 % (1 198 351 597 ITL) u għaldaqstant ma qabiżx ir-rati ta' l-għajnuna milqugħin mill-Kummissjoni, kif speċifikat hawn fuq.
(95)
L-għajnuna ngħatat sabiex tgħin lill-kooperattiva tħabbat wiċċha mad-diffikultajiet li jitnisslu minn rati ta' l-imgħax għoljin ħafna, li jvarjaw minn 17,80 % fl-1986 għal 14,75 % fl-1993. Anki li kieku l-qagħda ekonomika tal-kooperattiva kkonċernata kienet fis-sod, ir-rati għoljin ta' l-imgħax mitlubin mill-banek kienu qegħdin ifixklu b'mod serju s-sitwazzjoni finanzjarja tagħha. Barra minn hekk, il-kooperattiva kienet qiegħda tagħmel investimenti ġodda fil-qafas tal-proġetti integrati ffinanzjati fi ħdan it-tifsira tal-Liġi Nru 252/91. Sabiex tieħu sehem fi proġetti bħal dawn, il-kooperattiva kellha tissodisfa kondizzjoni sine qua non li l-parti ta' l-esiġenza finanzjarja ġenerali mhux koperta mill-kontribut ta' l-Istat kienet koperta mill-intrapriżi benefiċjarji b'żewġ modi:
a)
b'żieda tal-kapital mill-imsieħba ta' l-intrapriża jew b'self ta' għaxar snin b'rati tas-suq sabiex tkun koperta kwota, ekwivalenti għal 20 % millinqas;
b)
b'garanzija li tkopri l-proġett kollu. Il-garanzija kellha wkoll tkun akkumpanjata minn klawsola ta' responsabiltà konġunta u individwali, li tgħid li kull min jieħu sehem fi proġett integrat kien responsabbli f'rabta ma' l-imsieħba l-oħrajn meta ma titwettaqx parti mill-proġett jew ma jitwettaqx il-proġett kollu.
(96)
Skond l-awtoritajiet Taljani, is-somma ta' l-impenji finanzjarji ġodda u dawk qodma (li jitnisslu mir-rati għoljin ta' l-imgħax għat-twettiq ta' investimenti preċedenti) kien ikollha konsegwenzi serji anki għal kumpaniji vijabbli, bħal fil-każ tal-kumpanija marbuta ma' din il-miżura. Barra minn hekk, is-“self għall-konsolidament” kien dejjem marbut ma' pjan ta' żvilupp tal-kumpanija, li juri l-qagħda finanzjarja tagħha, l-investimenti li saru u li għad iridu jsiru u r-rispett tal-kondizzjonijiet indikati fil-punt 94.
(97)
L-investimenti li għalihom ingħata self għall-konsolidament tad-djun huma differenti u awtonomi għal kollox minn dawk iffinanzjati fi ħdan it-tifsira tal-Liġi Nru 252/91 u l-kontribut pubbliku għall-konsolidament tad-djun (bil-kondizzjonijiet indikati hawn fuq) ma jaffettwax ir-rati ta' l-għajnuna ta' l-investimenti ffinanzjati fi ħdan it-tifsira tal-Liġi Nru 252/91.
(98)
Barra minn hekk, l-awtoritajiet Taljani enfasizzaw il-fatt li s-sottoparagrafu 3 ta' l-Artikolu 5 tal-Liġi Nru 290/99 (li tistipula li s-sussidji ta' kreditu fuq self ikkuntrattat fi ħdan it-tifsira tal-Liġi Nru 67/88 għall-għan waħdani ta' konsolidament ta' djun, jibqgħu validi anki fil-każ ta' nuqqas ta' twettiq, parzjali jew totali, tal-proġett integrat, bil-kondizzjoni li l-parti li tibbenefika mis-self tippreżenta proġett ta' investiment tagħha stess li twettaq b'parti mis-self li jkun ingħatalha) qatt ma ġie applikat. Ma ngħatat ebda għajnuna (fl-għamla ta' self għall-konsolidament ta' djun) għal investimenti li ma twettqux fit-totalità tagħhom.
(99)
Skond it-tagħrif ipprovdut mill-awtoritajiet Taljani, il-Kummissjoni tista' għaldaqstant tikkonkludi li:
-
is-self għall-konsolidament ta' djun mogħti skond il-Liġi Nru 67/88 huwa kompatibbli mar-regoli rilevanti ta' għajnuna ta' l-Istat applikabbli dak iż-żmien meta ngħatat l-għajnuna;
-
ir-riżorsi finanzjarji mogħtijin fi ħdan it-tifsira tal-Liġi Nru 67/88 bħala self għall-iżvilupp, ġew inklużi fil-pakkett finanzjarju ġenerali ta' kull proġett u ġew evalwati skond ir-regoli ta' għajnuna ta' l-Istat applikabbli għall-investimenti fil-produzzjoni primarja jew fis-settur ta' l-ipproċessar u tal-kummerċjalizzazzjoni (ara t-taqsimiet VI.1 a) 1 u VI.1 a) 2);
-
l-esiġenzi ta' rkupru finanzjarju qatt ma rriżultaw f'xi trasferiment ta' riżorsi pubbliċi u l-ammont tagħhom tnaqqas mill-ispejjeż eliġibbli.
VI.2 d) F'dak li għandu x'jaqsam ma' self li hemm referenza għalih fl-Artikolu 4 tal-Liġi Nru 290/99
(100)
L-awtoritajiet Taljani stqarrew biċ-ċar fl-ittra tagħhom bid-data tas-27 ta' Frar 2003, li l-miżura prevista mill-Artikolu 4 tal-Liġi Nru 290/99 qatt ma ġiet implimentata, minħabba li ma kienx possibbli li jkunu identifikati transazzjonijiet ta' kreditu li l-Liġi kellha l-ħsieb li tiffinanzja (jiġifieri: self għall-biedja, għat-tħaddim u għat-titjib dovut sal-31 ta' Marzu 1998). Dawn it-transazzjonijiet ta' kreditu fil-fatt ma kenux eżistenti u għaldaqstant ebda għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat ma ngħatat skond l-Artikolu 4 tal-Liġi Nru 290/99 u l-miżuri marbutin magħha.
VI.3 FINAGRA
VI.3.1 Eżistenza ta' l-għajnuna
(101)
Kif ġie mfakkar fil-paragrafu t'hawn fuq, il-Liġi Nru 252/91 tipprevedi wkoll it-twaqqif ta' kumpanija finanzjarja azzjonista ta' liġi privata, b'kapital sottoskritt u mħallas ta' 70,114 miljun ITL. L-azzjonista prinċipali huwa l-Ministero delle politiche agricole e forestali li għandu sehem ta' 92,79 % tal-kumpanija. Il-perċentwal li jifdal ta' 7,21 % huwa proprjetà ta' 13-il istituzzjoni ta' kreditu differenti.
(102)
L-impenji istituzzjonali tal-kumpanija huma dawn li ġejjin: għajnuna fit-tħejjija ta' pjanijiet ekonomiċi/finanzjarji ta' ristrutturar u żvilupp, l-għoti ta' garanziji għal transazzjonijiet ta' kreditu, ħidmiet ta' provvista billi jsir rikors għas-suq, ksib u bejgħ ta' ishma ta' kumpaniji, kooperattivi, konsorzji, korpi u assoċjazzjonijiet u l-għoti ta' ffinanzjar.
(103)
Permezz tad-Digriet Leġiżlattiv Nru 1 tad-9 ta' Jannar 1999“Riordino degli enti e delle società di promozione e istituzione della società Sviluppo Italia S.p.A”, FINAGRA ġiet inkorporata fi Sviluppo Italia S.p.A (29).
(104)
L-awtoritajiet Taljani kemm-il darba tennew li l-ħidmiet ta' FINAGRA qatt ma involvew elementi ta' għajnuniet ta' l-Istat u li FINAGRA dejjem ħadmet taħt kondizzjonijiet normali ta' l-ekonomija tas-suq fi ħdan it-tifsira tal-komunikazzjoni tal-Kummissjoni dwar l-applikazzjoni ta' l-Artikoli 92 u 93 (issa l-Artikoli 87-89) tat-Trattat li jistabbilixxi l-KE għall-kumpaniji pubbliċi (30).
(105)
Sabiex juru li Finagra dejjem ħadmet taħt kondizzjonijiet normali tas-suq, fuq talba tal-Kummissjoni, l-awtoritajiet Taljani pprovdew dettalji dwar it-tnax-il ħidma kollha (f'intrapriżi fi ħdan it-tifsira ta' l-Artikolu 5) approvati mill-kumpanija sal-31 ta' Diċembru 1998 (31).
(106)
Analiżi ta' l-interventi li saru minn Finagra turi li din il-kumpanija ħadmet fuq tliet livelli:
-
ksib ta' ishma,
-
għoti ta' self,
-
ħruġ ta' garanziji.
(107)
Fl-ittra tagħhom bid-data tat-13 ta' Ottubru 2000, l-awtoritajiet Taljani enfasizzaw il-fatt li, anki jekk ħidmiet ta' salvataġġ u ta' ristrutturar huma previsti mir-regoli ta' assoċjazzjoni tal-kumpanija, FINAGRA ma wettqet ebda ħidma ta' dan it-tip.
VI.3.1 a) Ksib ta' ishma
(108)
Il-pożizzjoni tal-Kummissjoni dwar il-ksib ta' ishma pubbliċi f'kumpaniji privati tidher fil-komunikazzjoni tal-Kummissjoni dwar l-applikazzjoni ta' l-Artikoli 92 u 93 tat-Trattat li jistabbilixxi l-KE għall-ishma pubbliċi. Skond il-komunikazzjoni msemmija hawn fuq, “sehem pubbliku” jfisser sehem dirett ta' gvern ċentrali, reġjonali jew lokali, jew sehem dirett ta' istituzzjonijiet finanzjarji jew ta' korpi nazzjonali, reġjonali jew industrijali oħrajn li huma ffinanzjati minn riżorsi ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE, jew li fuqhom il-gvern ċentrali, reġjonali jew lokali jeżerċita influwenza dominanti.
(109)
L-Italja, permezz tal-Ministeru tal-Biedja tagħha, għandha sehem ta' madwar 92 % f'Finagra; allura, fih innifsu, dan is-sehem jista' jkun iddefinit bħala wieħed “pubbliku” fi ħdan it-tifsira tal-komunikazzjoni imsemmija hawn fuq.
(110)
It-Trattat jistabbilixxi kemm il-prinċipju ta' imparzjalità f'rabta mas-sistema ta' pussess ta' proprjetà privata (ex articolo 222) kif ukoll il-prinċipju ta' l-ugwaljanza bejn intrapriżi pubbliċi u privati. Dan ifisser li l-azzjoni tal-Kummissjoni ma tistax la tikkastiga lanqas tiffavorixxi awtoritajiet pubbliċi li jipprovdu kapital lill-kumpaniji. Lanqas m'hija responsabiltà tal-Kummissjoni li tesprimi xi opinjoni dwar l-għażla li jagħmlu kumpaniji bejn metodi ta' ffinanzjar - self jew ishma - indipendentement mill-fatt jekk il-fondi jkunux ta' oriġni pubblika jew privata. F'dan ir-rigward, il-Kummissjoni teħtieġ tistabbilixxi jekk l-ishma miksubin minn Finagra f'kumpaniji varji li jaħdmu fis-settur tal-biedja fil-fatt kenux jagħmlu parti mill-għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE u għaldaqstant għandhom jiġu evalwati fuq il-bażi ta' l-Artikoli 87, 88 u 89 tat-Trattat li jistabbilixxi l-KE jew jekk, kif mistqarr mill-awtoritajiet Taljani, interventi bħal dawn ma kenux jissarrfu f'għajnuna ta' l-Istat, fi ħdan it-tifsira tal-komunikazzjoni imsemmija hawn fuq.
(111)
Il-komunikazzjoni tiddistingwi erba' tipi ta' sitwazzjonijiet li fihom awtoritajiet pubbliċi jista' jkollhom l-opportunità li jiksbu sehem fil-kapital ta' kumpaniji:
a)
it-twaqqif ta' kumpanija;
b)
trasferiment parzjali jew totali tal-pussess mis-settur privat għal dak pubbliku;
ċ)
f'intrapriża pubblika diġà eżistenti, injezzjoni ta' kapital tal-bidu jew il-konverżjoni ta' fondi f'termini ta' kapital fl-idejn;
d)
f'intrapriża privata diġà eżistenti, sehem f'żieda fil-kapital.
(112)
Il-ksib dirett, parzjali jew totali, ta' sehem fil-kapital ta' kumpanija eżistenti minn qabel, mingħajr ebda injezzjoni ta' kapital tal-bidu, ma jissarrafx f'għajnuna ta' l-Istat għall-kumpanija kkonċernata.
(113)
Skond it-tagħrif ipprovdut mill-awtoritajiet Taljani, l-interventi ta' Finagra f'kumpaniji eżistenti minn qabel tas-settur privat kienu fl-għamla ta' żieda fil-kapital ta' l-ishma tal-kumpanija kkonċernata u għaldaqstant wieħed ma jistax mill-ewwel jeskludi l-fatt li huma kienu jissarrfu f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat li jistabbilixxi l-KE.
(114)
L-injezzjoni ta' kapital tal-bidu f'kumpanija privata madankollu ma tistax titqies li tissarraf biċ-ċar f'għajnuna ta' l-Istat meta l-kapital jiġi kkontribwit mill-Istat f'ċirkostanzi li jkunu aċċettabbli għal investitur privat li jaħdem taħt kondizzjonijiet normali tas-suq. Min-naħa l-oħra, teżisti għajnuna ta' l-Istat meta l-prinċipju ta' l-“investitur privat” ma jkunx irrispettat u l-injezzjoni ta' kapital ġdid sseħħ f'ċirkostanzi li ma jkunux aċċettabbli għal investitur privat li jaħdem taħt kondizzjonijiet normali tas-suq (32). Il-punt 3.2 tal-komunikazzjoni jsemmi sitt każijiet fejn dan jista' jkun il-każ.
(115)
Fl-ittra tagħhom tat-13 ta' Ottubru 2000, l-awtoritajiet Taljani ddikjaraw li l-ishma dejjem inkisbu fuq bażi temporanja għal perjodu mhux itwal minn ħames snin. Għaldaqstant skond analiżi preliminari, l-ishma jistgħu jidhru li jaqgħu fi ħdan il-għan tal-punt 3.3 iii) tal-komunikazzjoni fejn huwa mistqarr li teżisti għajnuna ta' l-Istat kull meta s-sehem huwa wieħed għall-futur qarib, bit-tul taż-żmien u bil-prezz tal-bejgħ stabbiliti minn qabel, b'tali mod li l-investitur jikseb riżultat aktar baxx b'mod konsiderevoli minn dak mistenni minn investiment li jkun sar fis-suq kapitali għall-istess perjodu ta' żmien. It-tagħrif ipprovdut mill-awtoritajiet Taljani, madankollu, wera li x-xebh mal-possibiltà prevista fil-punt 3.3 iii), dwar il-preżenza ta' għajnuna ta' l-Istat, jillimita ruħu għal dan l-aspett. Fil-fatt, ksib għal żmien limitat qatt ma kien previst f'xi dokument legali u ttieħdet deċiżjoni dwaru fuq diskrezzjoni tal-Bord Amministrattiv, li fih kienu preżenti wkoll it-13-il membru l-oħrajn. Finagra, kif ikkjarifikat iktar 'il quddiem (irreferi għall-punt 120) kisbet sehem fil-kooperattivi fil-kariga tagħha ta' membru ta' l-iffinanzjar socio sovventore filwaqt li kisbet benefiċċji ogħla meta mqabbla ma' investitur regolari. Obbligu wieħed li kellu kull membru ta' l-iffinanzjar kien li jżomm l-ishma għal perjodu ta' żmien minimu, iżda mingħajr ebda obbligu li jbigħhom fi tmiem dan il-perjodu ta' żmien. Kif jiġi speċifikat iktar 'il quddiem, Finagra kienet wieħed mill-bosta membri ta' l-iffinanzjar (li fosthom kien hemm korpi ta' kreditu) u kienet issegwi eżatt l-istess regoli/obbligi bħal kull investitur privat ieħor. Fil-każ ta' kumpaniji oħrajn, il-perjodu medju tas-sehem ta' Finagra kien ivarja bejn tliet snin u tliet snin u nofs u l-bejgħ seħħ bi prezz tas-suq. L-awtoritajiet Taljani tennew bosta drabi li l-prezz tal-bejgħ ta' l-ishma qatt ma kien iddeterminat minn qabel, iżda ġie stabbilit skond ir-rati tas-suq. Huma ċaħdu l-eżistenti ta' kull tip ta' element (dokument legali, ftehim bil-miktub jew orali jew fehim impliċitu ta' kull tip) li seta' jindika determinazzjoni minn qabel tal-prezz tal-bejgħ tas-sehem, li fil-fatt ġie definit skond ir-rati tas-suq dakinhar li seħħ il-bejgħ (irreferi għall-ittra tas-27 ta' Frar 2003).
(116)
Fil-fatt, skond l-awtoritajiet Taljani, dan jidher mill-fatt li fil-każijiet kollha, barra wieħed, Finagra kisbet dħul pożittiv mill-bejgħ ta' l-ishma. L-unika eċċezzjoni hija marbuta mal-ksib ta' ishma ta' kooperattiva (ARA) li talbet l-amministrazzjoni kkontrollata, b'telf ta' 500 000 000 ITL (madwar 250 000 EUR). It-telf li seħħ f'ħidma ta' ksib ta' ishma ma setax jitqies fih innifsu bħala indikazzjoni li Finagra ma ħadmitx bħal kull investitur privat ieħor, meta d-deċiżjoni ta' ksib ta' ishma fil-kumpanija kienet tajba u kienet tibbaża ruħha fuq prospettivi ekonomiċi u finanzjarji fis-sod u kienu ntużaw il-mezzi kollha sabiex jiġi rkuprat il-kapital li ġie investit. F'dan il-każ speċifiku, dak iż-żmien meta ttieħdet deċiżjoni dwar ksib bħal dan, il-kooperattiva kienet għaddejja minn proċess ta' ristrutturar u ta' modernizzazzjoni sabiex iżżid il-produzzjoni u tirrazzjonalizza l-proċessi industrijali. Il-kooperattiva kellha potenzjal għoli ta' żvilupp, minħabba li kellha għeruq fis-sod fir-realtà tal-kuntest ġeografiku li fih kienet topera. Għaddiet minn żvilupp kostanti tad-dħul mill-1990 sa l-1994 u wriet titjib fl-eżekuzzjoni ekonomika tagħha. Il-kooperattiva, madankollu, sabet ruħha f'diffikultà meta ħabbtet wiċċha ma' l-ispejjeż għoljin tal-modernizzazzjoni u l-prezzijiet tal-laħam, li kulma jmur bdew jonqsu. Għaldaqstant, fl-1996 il-kooperattiva sfat fi stat ta' amministrazzjoni kkontrollata. Il-kooperattiva, li kellha sehem ukoll minn proġett integrat iffinanzjat skond il-Liġi Nru 252/92, wettqet il-parti tal-proġett li kienet taqa' taħt ir-responsabiltà tagħha. Fi tmiem l-amministrazzjoni kkontrollata, l-Istat irkupra l-flus kollha allokati għall-investimenti ffinanzjati. L-ishma ta' Finagra, madankollu, intilfu bħala konsegwenza ta' l-amministrazzjoni kkontrollata tal-kumpanija, minkejja l-fatt li ġew attivati l-proċeduri kollha ta' rkupru. L-awtoritajiet Taljani stqarru, fl-ittra tagħhom ta' l-24 ta' Novembru 2004, li ntalbet garanzija għal total ta' 125 000 000 ITL u għaldaqstant l-ammont li fadal ta' 375 000 000 ITL jissarraf fi kreditu miżmum minn Finagra. Bħalissa, il-proċedura ta' rkupru għadha pendenti u Finagra se tkun tista' tirkupra (bħala riżultat ta' proċeduri regolari ta' rkupru) millinqas 40 % tal-kreditu kkonċernat.
(117)
Fid-dawl ta' kulma ntqal hawn fuq, is-sehem għall-futur qarib ta' Finagra ma jistax jitqies fih innifsu bħala għajnuna ta' l-Istat fi ħdan it-tifsira ta' l-Artikolu 87, il-paragrafu 1.
(118)
Huwa neċessarju li jitqiesu wkoll elementi oħrajn tas-sehem. B'mod partikolari, l-awtoritajiet Taljani, fl-ittra tat-12 ta' Lulju 2001, ippreżentaw studju fil-fond sabiex juru li l-interventi tagħhom taħt l-għamla ta' ksib ta' ishma, seħħew bi qbil mal-prinċipji tas-suq, wara li saret evalwazzjoni bir-reqqa tal-qagħda finanzjarja tal-kumpanija u b'mod partikolari ta' l-istruttura u tal-volum tad-dejn tagħha. Ma sar ebda investiment meta l-qagħda finanzjarja tal-kumpanija kienet b'tali mod li ma setax ikun ipprevedut dħul normali fi ħdan perjodu ta' żmien raġonevoli mill-kapital investit. Kif mistqarr b'mod ċar mill-awtoritajiet Taljani, fil-każijiet kollha kkonċernati, l-interventi ta' Finagra kienu bbażati fuq analiżi fil-fond tal-qagħda finanzjarja tal-kumpanija (evalwazzjoni tar-rendikontijiet finanzjarji dak iż-żmien li seħħet il-ħidma) li kienet tenfasizza l-possibiltà li jinkiseb dħul normali mill-investimenti li saru. Il-qagħda finanzjarja tal-kumpanija kienet dejjem stabbli. Il-kriterji użati għall-evalwazzjoni tal-vijabilità ta' kumpanija qabel ma jkun deċiż il-ksib ta' ishma kienu dawn li ġejjin:
-
il-qagħda tal-kumpanija fis-suq (il-kuntest ġeografiku, il-livell ta' diversifikazzjoni, il-perċentwal ta' bejgħ fis-suq totali u lokali);
-
it-tendenza tal-profitt/tad-dħul tal-kumpanija u analiżi kritika tar-raġunijiet li jiddeterminaw dan il-profitt;
-
il-marġni gross operattiv, il-profitt marġinali u l-assi netti;
-
l-effikaċja ta' l-immaniġġjar finanzjarju fl-użu tar-riżorsi totali.
Dawn il-kriterji tfissru u ġew ikkodifikati fir-regolament intern ta' Finagra.
L-awtoritajiet Taljani pprovdew id-dettalji dwar il-kisbiet ta' l-ishma f'ħames kumpaniji/kooperattivi, filwaqt li speċifikaw il-qagħda tal-kumpaniji skond kull wieħed mill-parametri msemmija qabel (irreferi għall-ittra bid-data tal-5 ta' Frar 2001 u għall-ittra tas-26 ta' Novembru 2004).
(119)
Is-sehem ta' FINAGRA f'kumpanija b'mod ġenerali qatt ma kien ta' iktar minn 30 % tal-kapital nett tal-kumpanija miksub u qatt ma qabeż l-10 % tal-kapital ta' FINAGRA dakinhar meta ttieħdet id-deċiżjoni li jinxtara s-sehem, kif jidher fit-tabella t'hawn taħt:
Tabella 4
Ishma fil-pussess ta' Finagra fil-kapital nett totali tal-kumpaniji (33)
Kumpanija
MCLC
Kapital nett
FINAGRA
%
1994
28 412 481 648
1 240 200 000
4,36
1995
28 458 138 741
2 479 800 000
8,71
1996
30 546 834 954
2 479 800 000
8,12
1997
32 191 589 226
2 479 800 000
7,70
1998
33 957 143 898
2 479 800 000
7,30
1999
32 090 948 834
1 239 600 000
3,86
2000
34 682 267 274
1 239 600 000
3,57
Unicarni
Kapital nett
FINAGRA
%
1994
12 669 243 845
2 000 000 000
15,79
1995
13 416 526 526
2 000 000 000
14,91
1996
14 558 518 843
2 060 000 000
14,15
1997
51 844 215 895
1 060 000 000
2,04
1998
51 918 316 470
1 075 000 000
2,07
1999
57 568 500 113
765 899 344
1,33
2000
60 804 913 354
795 580 426
1,31
2001
63 879 483 570
778 153 996
1,22
2002
64 931 137 640
799 164 462
1,23
Ultrocchi
Kapital nett
FINAGRA
%
1995
46 033 965 272
1 805 200 000
3,92
1996
46 202 537 881
1 805 200 000
3,91
1997
46 376 056 268
1 805 200 000
3,89
Guardamiglio
Kapital nett
FINAGRA
%
1995
9 807 056 542
0
0,00
1996
17 688 327 264
3 000 000 000
16,96
1997
17 457 904 625
3 000 000 000
17,18
1998
17 703 648 203
3 000 000 000
16,95
(120)
Il-kumpaniji dejjem ippreżentaw prospetti ta' investiment normali u marġni biżżejjed ta' awto-iffinanzjar. Fil-ħidmiet li saru, FINAGRA iddefinixxiet kriterji għall-abbandun ta' l-investimenti li saru u kisbet garanziji mill-kontropartijiet f'konformità mal-prinċipji li jinsabu fil-komunikazzjoni imsemmija hawn fuq. Kif jidher mill-istatut ta' FINAGRA, il-Bord Amministrattiv kien magħmul minn ħames membri, li jirrappreżentaw ukoll l-imsieħba minuri (banek, istituti tal-kreditu u intrapriżi privati). Id-deliberazzjonijiet kollha tal-Bord ittieħdu b'maġġoranza u b'mod awtonomu għal kollox mill-Gvern. Dawn id-deliberazzjonijiet ma kenux suġġetti għal xi ratifika jew kontroll f'isem l-amministrazzjoni pubblika. L-interventi kollha kienu evalwati b'mod ħieles mill-Bord Amministrattiv, li kien jeżerċita l-attività tiegħu f'konformità mar-regoli applikabbli għal kull bank kummerċjali (Id-Digriet Leġiżlattiv Nru 385/93). Il-Bord wettaq l-attivitajiet finanzjarji u tal-kreditu ta' FINAGRA b'mod awtonomu għall-aħħar mill-Istat, billi bbaża d-deċiżjonijiet tiegħu fuq tliet elementi: ir-riskju, id-dħul mistenni u l-vijabilità ta' l-intrapriża. Dawn il-proċeduri huma ddefiniti fir-regolament intern ta' FINAGRA.
(121)
Barra minn hekk, meta s-sehem kellu x'jaqsam mal-kooperattivi, Finagra kellha l-kariga ta' membru ta' l-iffinanzjar. Dan ifisser li, skond il-Liġi Taljana, FINAGRA kellha pożizzjoni speċjali meta mqabbla mal-membri regolari tal-kooperattivi, jiġifieri:
-
kienet tikseb profitt ogħla minn membri regolari (2 % iżjed bħala medja);
-
setgħet taħtar membru wieħed fil-Bord Amministrattiv u membru wieħed fil-Bord ta' l-Awdituri Statutarji;
-
meta kisbet is-sehem ta' kooperattiva bħala membru ta' l-iffinanzjar, Finagra kisbet garanziji fuq 50 % tal-kapital investit, taħt l-għamla ta' sigurtà. Din il-garanzija ma ntalbitx minn membri oħrajn u kienet sigurtà żejda li tiddependi fuq is-sehem ta' Finagra.
(122)
Finagra, b'dan il-mod, billi kisbet ishma f'kooperattivi bħala membru ta' l-iffinanzjar, aġixxiet bħall-membri privati l-oħrajn kollha, li l-biċċa l-kbira tagħhom kienu banek u istituti tal-kreditu, taħt l-istess kondizzjonijiet. L-awtoritajiet Taljani pprovdew xhieda dwar dan, billi elenkaw l-istituti kollha tal-kreditu u l-individwi/il-kumpaniji privati li jieħdu sehem bħala membri ta' l-iffinanzjar fil-kooperattivi li għandha sehem fihom ukoll Finagra (34) (irreferi għat-tabella 5 fil-punt 136). Huma pprovdew ukoll id-dokumentazzjoni marbuta ma' l-intervent ta' bank f'waħda minn dawn il-kooperattivi, MCLC, sabiex juru li Finagra aġixxiet taħt l-istess kondizzjonijiet ta' kull membru ieħor privat ta' l-iffinanzjar, bl-unika differenza li Finagra talbet sigurtajiet ogħla qabel ma ddeċidiet jekk tiffinanzjax kooperattiva bħala membru ta' l-iffinanzjar. Barra minn hekk, ipprovdew id-digrieti għall-ħruġ ta' ishma ddestinati għall-membri ta' l-iffinanzjar ta' Unicarni u t-talbiet (u l-aċċettazzjoni) ta' bosta istituti privati tal-kreditu ħerqana li jsiru membri ta' l-iffinanzjar.
(123)
Il-garanzija addizzjonali mitluba minn Finagra, kienet magħmula minn sigurtà favur Finagra fuq 50 % ta' l-ishma. Bħala eżempju, fil-każ ta' MCLC, is-sigurtà f'bonds nazzjonali kellha valur ta' 1 240 000 000 ITL (fuq l-ishma totali fil-pussess ta' Finagra b'valur ta' 2 479 800 000 ITL) u fil-każ ta' Unicarni kellha valur ta' 674 000 000 ITL (fuq l-ishma totali fil-pussess ta' Finagra b'valur ta' 2 825 900 000 ITL). L-awtoritajiet Taljani enfasizzaw il-fatt li garanzija addizzjonali bħal din (li hija rilevanti ħafna meta mqabbla ma' l-ishma ta' kumpanija fil-pussess ta' Finagra), ma ntalbitx minn membri privati oħrajn ta' l-iffinanzjar u hija, fl-opinjoni tagħhom, prova addizzjonali li Finagra applikat l-istess kriterji (anzi iktar severi) minn investituri privati.
(124)
Bħala element addizzjonali, l-awtoritajiet Taljani indikaw ukoll li l-baġit finali ta' FINAGRA dejjem wera dħul pożittiv tal-kapital.
(125)
Fuq il-bażi ta' l-elementi indikati hawn fuq, il-Kummissjoni tista' tikkonkludi li, fil-ksib ta' l-ishma, Finagra aġixxiet bħal kull operatur privat ieħor, taħt kondizzjonijiet tas-suq. Għaldaqstant, ma kien hemm ebda element ta' għajnuna ta' l-Istat, fi ħdan it-tifsira ta' l-Artikolu 87, il-paragrafu 1, tat-Trattat, involut f'dan il-ksib.
VI.3 1 b) Għoti ta' self
(126)
Kif indikat fil-punt 106 hawn fuq, l-attivitajiet ta' Finagra kienu jinkludu wkoll l-għoti ta' self lil kumpaniji li jaħdmu fis-settur tal-biedja. Skond it-tagħrif mogħti mill-awtoritajiet Taljani, Finagra tat self għal ammont totali ta' 17 800 miljun ITL.
(127)
Fl-ittra tat-13 ta' Ottubru 2000, l-awtoritajiet Taljani stqarru li s-self dejjem ingħata fuq kondizzjonijiet tas-suq, bl-applikazzjoni ta' rati ta' l-imgħax li fil-fatt kienu jirriflettu r-riskju marbut mas-self mogħti u li qatt ma kienu iktar baxxi minn dik fis-seħħ dak iż-żmien li ngħata s-self.
(128)
Is-self ingħata b'rata ta' l-imgħax ekwivalenti għal dik applikata fuq il-bonds tal-Gvern (Rendistato) għal ħidmiet li jdumu iktar minn 18-il xahar, neqsin 5 punti. L-inqas rata ta' l-imgħax li għandha titħallas hija madankollu ffissata għal 3 %. B'mod ġenerali, ir-rata ta' l-imgħax fuq bonds tal-Gvern hija meqjusa bħala kejl xieraq sabiex ikun stabbilit il-profitt ekonomiku ta' investimenti finanzjarji. Investiment huwa meqjus li jrendi profitt jekk l-eżekuzzjoni prospettiva tiegħu titqies millinqas daqs dik li tista' tinkiseb mill-istess ammont ta' flus jekk jiġu investiti fuq bonds tal-Gvern. Madankollu, it-tnaqqis ta' 5 punti mir-rata Rendistato, huwa sinjal li Finagra setgħet aċċettat rati inqas minn dawk tas-suq meta kienet qiegħda tipprovdi self.
(129)
F'dan ir-rigward, l-awtoritajiet Taljani enfasizzaw il-fatt li l-għażla tal-kumpaniji li ngħatalhom is-self ittieħdet b'attenzjoni kbira sabiex jitnaqqas kemm jista' jkun ir-riskju ta' falliment. Fil-fatt, hi u tagħti s-self, Finagra fir-realtà aġixxiet bħalma kieku kienet taġixxi kull istituzzjoni finanzjarja taħt kondizzjonijiet tas-suq, meta eżaminat il-possibiltà li tagħti s-self lill-benefiċjarji msemmija hawn fuq. Is-self ingħata fuq il-bażi ta' investimenti sottomessi mill-applikanti u l-kuntratti dejjem ipprovdew għal kondizzjonijiet ta' għoti u ta' rimborż tas-self konsistenti ma' l-impenji tal-kumpaniji li japplikaw għas-self. Il-kuntratti dejjem ipprovdew għal rimborż tas-self fi ħdan 48 xahar jew minnufih f'każ ta' nuqqas jew dewmien tar-rimborż. Is-self dejjem ingħata sabiex jagħti appoġġ lil proġetti vijabbli b'mod ekonomiku u sabiex jiffavorixxi l-ġbir flimkien ta' bosta entitajiet fl-immaniġġjar ta' proġetti bbażati fuq pjanijiet industrijali tanġibbli bi prospetti realistiċi ta' żvilupp. Il-ħila ta' rimborż ġiet evalwata minn FINAGRA fuq il-bażi tad-dokumenti disponibbli (rendikontijiet finanzjarji, proġetti ta' investiment, pjanijiet fuq tliet snin) u ta' għadd ta' analiżi suċċessivi fil-fond li huma konformi ma' l-investigazzjonijiet li saru għall-istess għan minn istituti tal-kreditu. Barra minn hekk, il-kumpaniji kollha kkonċernati b'mod regolari ħallsu lura l-ammonti dovuti bi qbil ma' l-iskadenzi stabbiliti, li juri, skond l-awtoritajiet Taljani, li l-għażla tal-kumpaniji kienet ibbażata fuq kriterji ekonomiċi stretti sabiex jitnaqqas ir-riskju ta' falliment.
(130)
L-inqas rata ta' l-imgħax ipperċepita minn Finagra kienet ta' 3 % sa Mejju 1999 u ta' 2 % wara dik id-data (sa Ġunju 2000, meta Finagra ġiet amalgamata ma' Sviluppo Italia). Din hija biċ-ċar inqas mir-rati ta' referenza tal-Kummissjoni applikabbli fil-perjodu rilevanti.
(131)
Madankollu, tista' ssir distinzjoni bejn kooperattivi u intrapriżi privati li rċevew is-self. Żewġ kooperattivi biss irċevew self minn Finagra (MCLC u Unicarni) għal ammont totali ta' 8,3 biljun ITL.
(132)
Fil-każ ta' kooperattivi, is-self ingħata minn Finagra taħt il-kondizzjonijiet stipulati għall-membri ta' l-iffinanzjar, tip partikolari ta' sħubija ta' kooperattivi maħsuba b'mod espliċitu mil-Liġi Nru 59/92 (irreferi għat-tifsira t'hawn fuq, il-punt 120). Id-deċiżjoni li jingħata s-self ittieħdet minn Finagra fuq il-bażi tad-dħul mis-self, ibbażat fuq ir-rati tas-self iddeterminati fl-istatuti tal-kooperattivi. Dawn id-deċiżjonijiet ġew aċċettati mill-Bord Amministrattiv ta' Finagra, li jirrappreżenta lill-membri kollha ta' l-iffinanzjar u lil membri oħrajn (fosthom, kif imfisser hawn fuq, bosta banek, istituti tal-kreditu u investituri privati).
(133)
Ir-rati ta' l-imgħax applikati kienu wkoll parti mid-dħul mistenni mill-investimenti tal-kapital, li minnhom Finagra, bħala membru ta' l-iffinanzjar, kisbet dħul ogħla minn membri regolari, u għaldaqstant dan kien konformi ma' l-istrateġija ġenerali ta' l-investiment ta' Finagra. Fil-fatt, mhux biss Finagra setgħet tikkontrolla b'mod dirett l-immaniġġjar tal-kumpaniji li jirċievu s-self (35) u tikseb rati ogħla ta' profitt, iżda setgħet ukoll tnaqqas l-ispejjeż ta' l-immaniġġjar, minħabba li kellha bħala msieħba banek u istituti tal-kreditu rrikonoxxuti. L-awtoritajiet Taljani ddikjaraw li l-membri privati l-oħrajn ta' l-iffinanzjar, huma u jsellfu l-flus lill-kooperattivi li kienu membri tagħhom, kienu japplikaw l-istess rati ta' l-imgħax, minħabba li dawk ir-rati ta' l-imgħax huma ddefiniti fir-Regolament dwar il-ġbir tas-self tal-membri, approvat mill-kooperattivi.
(134)
Għaldaqstant, skond l-awtoritajiet Taljani, ir-rati ta' l-imgħax fuq self applikati minn Finagra għandhom ikunu evalwati fid-dawl tal-kondizzjonijiet l-oħrajn marbutin mal-provvista ta' dan is-self, jiġifieri
-
ir-rabta bejn l-istatus ta' membru ta' l-iffinanzjar tal-kooperattivi u dak ta' fornitur tas-self;
-
il-fatt li r-rati applikati tas-self kienu l-istess għall-membri kollha ta' l-iffinanzjar;
-
is-sehem dirett ta' Finagra fl-immaniġġjar tal-kooperattivi li jirċievu s-self, permezz tas-sehem tagħha fil-Bords Amministrattivi tagħhom;
-
id-dħul kapitali 2 % ogħla minn dak ta' kull membru “regolari” ieħor tal-kooperattivi;
-
il-fatt li Finagra tat self biss lil kooperattivi li jipprovdu biżżejjed garanziji ta' rimborż, bl-applikazzjoni ta' regoli iktar stretti għall-provvista ta' self;
-
l-ispejjeż baxxi ta' l-immaniġġjar ta' Finagra, minħabba l-involviment ta' banek fis-sehem tagħha, li ppermettewlha li jkollha rati iktar baxxi;
-
ir-regolament intern għall-ġbir tal-kapital, li jipprovdi l-inqas rata ta' 3 % sa Mejju 1999, anki meta l-applikazzjoni tar-rata Rendistato neqsin 5 punti setgħet wasslet għal valuri qrib iż-żero u saħansitra għal valuri negattivi f'ċerti każijiet.
(135)
Sabiex juru li Finagra kienet wieħed mill-bosta membri ta' l-iffinanzjar ta' dawn il-kooperattivi, l-awtoritajiet Taljani pprovdew it-test tat-talba (u l-aċċettazzjoni) ta' bosta istituti tal-kreditu sabiex isiru membri ta' l-iffinanzjar ta' MCLC u Unicarni, taħt l-istess kondizzjonijiet ta' Finagra.
(136)
L-għadd ta' membri ta' l-iffinanzjar ta' MCLC u Unicarni jidher fit-tabella t'hawn taħt:
Tabella 5.
Membri ta' l-iffinanzjar ta' MCLC u Unicarni
Membri ta' l-iffinanzjar ta' MCLC u Unicarni
1994
23
1995
35
1996
39
1997
52
1998
55
1999
58
2000
61
2001
79
2002
93
2003
103
Fl-2004, Unicarni kellha 10 membri ta' l-iffinanzjar għal valur totali ta' ishma ta' l-iffinanzjar ta' 5 918 000 EUR u MCLC kellha 64 membru ta' l-iffinanzjar għal valur totali ta' ishma ta' l-iffinanzjar ta' 1 559 286 EUR.
(137)
Il-membri kollha ta' l-iffinanzjar, meta jipprovdu self, kienu marbutin mir-regoli għall-ġbir ta' self approvati mill-amministraturi tal-kooperattivi. Dawk ir-regoli kienu jipprovdu rata ta' l-imgħax ekwivalenti għal dik fuq il-bonds tal-Gvern (Rendistato) għal ħidmiet li jdumu iktar minn 18-il xahar, neqsin 5 punti. L-inqas rata ta' l-imgħax li għandha titħallas kienet stabbilita għal 3 % sa Mejju 1999. Għaldaqstant, Finagra aġixxiet bħal kull membru ieħor (privat) ta' l-iffinanzjar hi u tipprovdi self lill-kooperattivi.
(138)
Il-membri ta' l-iffinanzjar ipprovdew parti sostanzjali tal-fondi miksubin miż-żewġ kooperattivi. Kif jidher fit-tabella t'hawn taħt, MCLC u Unicarni, fil-perjodu bejn l-1996 u l-2003, irċevew self minn Finagra u minn investituri privati oħrajn, kollha kemm huma membri ta' l-iffinanzjar.
Tabella 6.
Self li ngħata lil MCLC u lil Unicarni mill-membri kollha ta' l-iffinanzjar fil-perjodu bejn l-1996 u l-2003
Sena
Self totali li rċevew il-membri ta' l-iffinanzjar
Għadd ta' membri ta' l-iffinanzjar
Valur tas-self li ngħata minn FINAGRA(ITL)
1996
6 390 361 001
39
3 500 000 000 (36)
1997
6 727 572 001
48
1998
10 366 345 007
51
33 000 000 000 (37)
1999
10 274 854 007
53
2000
8 342 949 006
53
2001
8 520 314 006
54
2002
6 603 670 715
91
2003
7 491 842 237
98
(139)
Il-fatt li dan is-self ingħata taħt l-istess kondizzjonijiet ta' kull investitur ieħor privat, li jinvesti b'mod konsiderevoli fl-istess kooperattivi li fihom Finagra kellha sehem bħala membru ta' l-iffinanzjar, juri li l-prinċipju ta' trattament indaqs ġie rrispettat.
(140)
Skond ir-raġunijiet imfissrin hawn fuq, il-Kummissjoni tista' tikkonkludi li, hi u tagħti self lill-kooperattivi, Finagra ġabet ruħha bħalma kieku kien iġib ruħu investitur privat li jopera fis-suq, taħt l-istess kondizzjonijiet. Il-preferenza mogħtija minn Finagra lil entitajiet speċifiċi li jissellfu tas-settur tal-biedja titnissel mill-inklinazzjoni u mir-rwol statutarju ta' Finagra li tintervieni fil-farms. F'dan ir-rigward, is-self li ngħata minn Finagra lill-kooperattivi ma jissarrafx f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat.
(141)
Fil-każ ta' intrapriżi privati oħrajn, wieħed ma jistax jeskludi l-fatt li d-differenza bejn ir-rati ta' għajnuna li bihom ingħata s-self u r-rati ta' referenza tal-Kummissjoni, tissarraf f'għajnuna ta' l-Istat fi ħdan it-tifsira ta' l-Artikolu 87, il-paragrafu 1 tat-Trattat, minkejja l-fatt li l-kondizzjonijiet kollha li saret referenza għalihom hawn fuq fil-punti minn 125 sa 129 ġew sodisfatti wkoll. Fil-fatt, id-differenza bejn id-dħul tas-self li ngħata lil intrapriżi privati u dak tas-self li ngħata lil kooperattivi li fihom Finagra kienet membru ta' l-iffinanzjar ma tistax tinċaħad u tniżżlet fil-qosor fil-punti minn 131 sa 133 hawn fuq. Fil-każ ta' kooperattivi, FINAGRA, anki meta applikat rati li kienu iktar baxxi mir-rati ta' referenza tal-Kummissjoni, aġixxiet bħal kull investitur privat ieħor li jsib ruħu fl-istess sitwazzjoni u stenniet dħul ogħla minn transazzjonijiet ta' kapital li magħhom kien marbut is-self. Is-sitwazzjoni kkaratterizzata minn dan id-dħul addizzjonali, flimkien ma' l-imġiba ta' FINAGRA fis-suq, imġiba li tista' tkun assimilata ma' dik ta' kull operatur privat ieħor fl-istess sitwazzjoni, biċ-ċar ma tapplikax f'każ ta' self lil intrapriżi privati oħrajn.
(142)
L-awtoritajiet Taljani ddikjaraw li FINAGRA tat self biss lil żewġ intrapriżi privati (Guardamiglio u Ultrocchi) u li d-differenza bejn ir-rati applikati għal dan is-self u r-rata ta' referenza tal-Kummissjoni applikabbli dak iż-żmien tvarja minn -3,18 sa -5,20 punti perċentwali. Skond l-awtoritajiet Taljani, din id-differenza tista' titqies bħala għajnuna lejn it-twettiq ta' l-investimenti marbutin mal-proġetti integrati previsti mil-Liġi Nru 252/91, iżda b'mod ċar distinti minn dawk iffinanzjati mil-Liġi msemmija hawn fuq. Għaldaqstant, l-investimenti, għalkemm jirrispettaw il-kriterji kollha għall-ksib ta' fondi fil-qafas tal-Liġi Nru 252/91, la rċevew ebda fond fi ħdan it-tifsira ta' din il-Liġi u lanqas ma rċevew xi fond pubbliku ieħor. Dawn il-proġetti għalkemm kellhom x'jaqsmu mal-proġetti integrati, kienu indipendenti minnhom mil-lat ta' funzjonament. Għaldaqstant, is-self kien parti minn strateġija bil-għan li jitwettqu l-proġetti integrati, iżda bl-użu ta' mezzi differenti ta' ffinanzjar (għalkemm mhux kumulattivi, bħal f'dan il-każ). Ir-rata ta' għajnuna ta' l-ekwivalenti f'għotja gross taż-żewġ self li ngħataw għat-twettiq ta' l-investimenti fis-settur ta' l-ipproċessar u tal-kummerċjalizzazzjoni hija ta' 0,96 % u 4,51 %, kif jidher fit-tabella li ġejja:
Tabella 7.
Self ta' Finagra lil intrapriżi privati
Benefiċjarju
Spejjeż eliġibbli (mhux koperti mil-Liġi Nru 252/91) (ITL)
Differenzal ta' l-imgħaxijiet (ITL)
% ta' għajnuna
1
2
3
4 = 3/2
Guardamiglio
9 162 000 000
413 508 030
4,51 %
Ultrocchi
42 940 033 423
415 954 000
0,96 %
(143)
Filwaqt li tqis li l-investimenti kollha ssussidjati huma konformi mar-regoli applikabbli għall-investimenti fis-settur ta' l-ipproċessar u tal-kummerċjalizzazzjoni kif imniżżel fit-taqsima VI.1 a) 1 u li r-rata ta' l-għajnuna (ikkalkulata bħala l-ekwivalenti ta' l-għotja gross tad-differenza bejn ir-rata applikata għal dan is-self u r-rata ta' referenza tal-Kummissjoni applikabbli dak iż-żmien) jaqgħu fi ħdan l-ogħla rati ta' għajnuna applikabbli għal dan it-tip ta' investimenti, il-Kummissjoni tista' tikkonkludi li s-self li ngħata minn Finagra lil intrapriżi privati jissarraf f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat. Dawn l-għajnuniet huma kompatibbli mas-suq komuni skond l-Artikolu 87, il-paragrafu 3, ittra c), tat-Trattat li jistabbilixxi l-KE.
VI.3.1 c) Il-provvista ta' garanziji
(144)
Fl-ittra tad-29 ta' Ottubru 2004 u rreġistrata nhar it-3 ta' Novembru 2004 u fl-ittra tat-23 ta' Novembru 2004, l-awtoritajiet Taljani speċifikaw li Finagra pprovdiet garanzija waħda biss f'rabta ma' self ta' banek, favur Guardamiglio.
(145)
Il-garanzija favur Guardamiglio (garanzija), b'valur ta' 2 biljun ITL, ingħatat fuq self ta' 17-il biljun ITL, li Guardamiglio rrimborżat għal kollox mingħajr ma rrikorriet għall-garanzija.
(146)
Dak iż-żmien meta ngħatat il-garanzija, id-dispożizzjonijiet tal-garanziji ta' l-Istat kienu eżaminati skond il-prinċipji stipulati fl-ittra tal-Kummissjoni SG(89) D/4328 tal-5 ta' April 1989, fl-ittra tal-Kummissjoni lill-Istati Membri SG(89) D/12772 tat-12 ta' Ottubru 1989 u fil-komunikazzjoni tal-Kummissjoni lill-Istati Membri dwar l-applikazzjoni ta' l-Artikoli 92 u 93 tat-Trattat li jistabbilixxi l-KE u ta' l-Artikolu 5 tad-Direttiva tal-Kummissjoni 80/723/KEE dwar intrapriżi pubbliċi ta' l-industrija ta' l-immanifatturar (38). Fuq il-bażi ta' dawn id-dokumenti, il-Kummissjoni kienet taċċetta l-garanziji biss jekk il-mobilizzazzjoni tagħhom kienet marbuta b'mod kuntrattwali ma' kondizzjonijiet speċifiċi li setgħu jwasslu sad-dikjarazzjoni obbligatorja ta' falliment ta' l-intrapriża benefiċjarja jew kwalunkwe proċedura simili. L-evalwazzjoni ta' l-element ta' għajnuna tal-garanziji kienet tinvolvi analiżi tal-qagħda finanzjarja ta' dak li jissellef. L-element ta' għajnuna ta' dawn il-garanziji kien jikkorrispondi għad-differenza bejn ir-rata li dak li jissellef ikollu jħallas f'suq ħieles u dik li fil-fatt jikseb bis-saħħa tal-garanzija, billi jitnaqqas kull primjum li jitħallas għall-garanzija.
(147)
Fil-każ preżenti, skond l-awtoritajiet Taljani, il-garanzija ma tissarrafx f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat minħabba r-raġunijiet li ġejjin:
-
il-benefiċjarju ma jinsabx f'diffikultà finanzjarja;
-
dak li jissellef kiseb self għal 17-il biljun ITL fis-suq finanzjarju, li juri li l-kumpanija hija meqjusa bħala waħda li tista' tiġi fdata u l-investiment huwa meqjus bħala wieħed vijabbli;
-
il-garanzija hija marbuta ma' transazzjoni finanzjarja speċifika, għal ammont fiss u għal perjodu limitat ta' żmien. Il-garanzija tkopri biss madwar 11 % tas-self totali;
-
dak li ssellef ma rċeviex is-self b'kondizzjonijiet iktar favorevoli mir-rati normali tas-suq, minħabba l-intervent tal-garanzija ta' FINAGRA;
-
il-mobilizzazzjoni tal-garanzija hija megħjuna minn kondizzjonijiet speċifiċi għall-irkupru tal-kreditu, jew bl-użu ta' kompożizzjoni ekstraġudizzjali jew, f'konformità mad-dispożizzjonijiet li hemm fil-Kodiċi Ċivili Taljan, permezz ta' l-eżekuzzjoni preċedenti tal-kreditu fuq l-assi tad-debitur li ngħata l-garanzija;
-
il-primjum mitlub minn FINAGRA huwa rata annwali ta' 0,40 % u jirrappreżenta, skond l-awtoritajiet Taljani, il-prezz tas-suq tal-garanziji addizzjonali (39) ta' dak iż-żmien, filwaqt li jitqiesu l-qagħda finanzjarja stabbli tal-benefiċjarju, il-prospettivi ekonomiċi tiegħu u l-investimenti li għandhom isiru. Il-prezz tas-suq ta' garanzija primarja ta' dak iż-żmien kien, skond l-awtoritajiet Taljani, 0,70 %. Fil-każ ta' garanzija addizzjonali, ir-rata tas-suq kienet bejn 0,40 % u 0,70 %, skond il-qagħda finanzjarja tal-benefiċjarju. Fil-każ ta' self li ngħata lil kumpanija ġġudikata b'mod pożittiv minn firxa ta' banek u bi prospettivi ekonomiċi tajbin, għaddejja minn proċess ta' modernizzazzjoni, ir-rata annwali ta' 0,40 % tirrifletti, kif mistqarr mill-awtoritajiet Taljani, ir-rata tas-suq applikabbli għal din it-tip ta' ħidma. Il-garanzija hija marbuta ma' ħidma sekondarja (implimentazzjoni ta' l-investimenti) iffinanzjata b'mod parzjali minn riżorsi pubbliċi permezz tal-Liġi Nru 252/91 u għaldaqstant bi qbil mar-regoli ta' l-għajnuna ta' l-Istat.
(148)
Skond it-tagħrif t'hawn fuq, il-Kummissjoni tista' tikkonkludi li l-garanzija pprovduta minn FINAGRA ma tissarrafx f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat.
VII. KONKLUŻJONIJIET
(149)
Il-Kummissjoni sabet li l-Italja, b'mod illegali, implimentat l-għajnuna kkonċernata billi kisret l-Artikolu 88, il-paragrafu 3, tat-Trattat. Madankollu, mill-fatti msemmija hawn fuq, jirriżulta li:
-
il-miżuri ta' għajnuna previsti mill-Artikolu 15, is-sottoparagrafu 16, tal-Liġi Nru 67/88, ta' l-Artikolu 5 tal-Liġi Nru 290/99 u tal-Liġi Nru 252/91 (proġetti integrati) huma kompatibbli mas-suq komuni fi ħdan it-tifsira ta' l-Artikolu 87, il-paragrafu 3, ittra c), tat-Trattat;
-
il-miżuri previsti mill-Artikolu 4 tal-Liġi Nru 290/99 (jiġifieri: is-self għall-biedja, it-tħaddim u t-titjib dovut sal-31 ta' Marzu 1998) qatt ma ġew implimentati u għaldaqstant irriżultaw f'nuqqas ta' għoti ta' għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat;
-
l-interventi ta' FINAGRA, fi ħdan it-tifsira tal-Liġi Nru 252/91, marbutin mal-ksib ta' ishma, l-għoti ta' self lill-kooperattivi u l-provvista ta' garanziji, ma jissarrfux f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat;
-
l-interventi ta' FINAGRA, fi ħdan it-tifsira tal-Liġi Nru 252/91, marbutin ma' l-għoti ta' self lill-intrapriżi privati jissarrfu f'għajnuniet ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat. Dawn huma kompatibbli mas-suq komuni skond l-Artikolu 87, il-paragrafu 3, ittra c), tat-Trattat.
ADOTTAT DIN ID-DEĊIŻJONI:
Artikolu 1
1. Il-miżuri ta' għajnuna li l-Italja implimentat favur is-settur żootekniku, previsti mill-Artikolu 15, is-sottoparagrafu 16, tal-Liġi Nru 67/88, ta' l-Artikolu 5 tal-Liġi Nru 290/99 u tal-Liġi Nru 252/91 (proġetti integrati) u l-interventi ta' FINAGRA fi ħdan it-tifsira tal-Liġi Nru 252/91 marbutin ma' l-għoti ta' self lil intrapriżi privati huma kompatibbli mas-suq komuni fi ħdan it-tifsira ta' l-Artikolu 87, il-paragrafu 3, ittra c), tat-Trattat.
2. Il-miżuri previsti mill-Artikolu 4 tal-Liġi Nru 290/99, marbutin ma' self għall-biedja, it-tħaddim u t-titjib dovut sal-31 ta' Marzu 1998, qatt ma ġew implimentati u għaldaqstant irriżultaw f'nuqqas ta' għoti ta' għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat.
3. L-interventi ta' FINAGRA, fi ħdan it-tifsira tal-Liġi Nru 252/91, marbutin mal-ksib ta' ishma, l-għoti ta' self lill-kooperattivi u l-provvista ta' garanziji, ma jissarfux f'għajnuna ta' l-Istat fi ħdan it-tifsira ta' l-Artikolu 87, il-paragrafu 1, tat-Trattat.
Artikolu 2
Din id-Deċiżjoni hija indirizzata lir-Repubblika ta' l-Italja.
Magħmul fi Brussell, 5 ta' Lulju 2005.